
        
            
                
            
        

    
	Валентин ЗОРИН

	 

	ХАНТЫНХАН КЕННЕДИЙНХНИЙ ЭСРЭГ

	“Прогресс” хэвлэлийн газраас Москва хотноо 1981 онд эрхлэн хэвлүүлсэн “Валентин ЗОРИН : ТЭРБУМТАН НОЁД” номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ХАНТЫНХАН КЕННЕДИЙНХНИЙ ЭСРЭГ

	ЗАМЫН УУЛЗВАРТ БОЛСОН ЯВДАЛ

	Одоо бид Кеннеди, Хант хоёрын амьдралын зам зөрчилдсөн тэр цэгийг авч үзэх цаг боллоо.

	1963 оны арван нэгдүгээр сард Америкийн Нэгдсэн Улсын ерөнхийлөгчийн алагдсан түүх одоохондоо мөсөн уулыг санагдуулж байгаа бөгөөд тун ялихгүй хэсэг нь шовойн үзэгдээд их бие нь хүмүүсийн нүднээс нэлээд далд орчоод байгаа юм. Лос-Анжелесийн «Амбассадор» хэмээх зочид буудалд гарсан эмгэнэлт явдалд их олон зүйл тодорхойгүй, хэт нууц хэвээрээ байна.

	Ерөнхийлөгч Кеннедийг ганц хүн алж, тэр нь хувийн тооцоо хийсэн юм гэж мэдэгдсэн албан ёсны таамналыг дэлхийн олон нийт төдийлөн итгэн хүлээж аваагүйн дээр энэ мэдэгдэл өнө удаан байж чадахгүй гэж урьдчилан хэлэхийн тулд зөнч мэргэн байх хэрэгцээ байхгүй. Цаг нь ирэхэд жинхэнэ үнэнийг хэлж өгөхүйц тийм баримт ойрын ирээдүйд илэрхий болох нь дамжиггүй.

	Гэхдээ Жон Кеннеди элдэв далд явууллага, эрх ашиг, амин хувиа хичээсэн айж хулчийсан явдлын учир нь олдохгүй зүйл болж сунжраад сүүлдээ хуйвалдаан болон биелж, Далласын гудамжинд буун дуугаар шувтарсан тэр зүйлд өртсөн юм гэдэг нь юмыг ухаж боддог, дүн шинжилгээ хийх, харьцуулах хандлагатай хэнд боловч илэрхий байгаа юм.

	Гэдсэндээ хөлөө хийлцэж, шургуу өрсөлдөж байдаг америкийн монополын янз бүрийн бүлгийн эрх ашиг хоорондоо мөргөлдсөн нь энэ бүхэнд багагүй чухал үүрэг гүйцэтгэжээ. Улс төрийн ном зохиолд «америкийн монопол капитал» хэмээн нэрлэгддэг зүйл бол нэгд хийсвэр зүйл биш, хоёрт огтхон ч нэг төрлийн юм биш ээ. Ангийнхаа хамгийн нийтлэг эрх ашгаар нэгдсэн монопол удам угсааныхан нөлөөгөө өргөтгөх, түүхий эдийн эх булаг олж авах, ашигтай захиалгатай болох, худалдан авагч, олз ашгийн төлөө амь өрсөн үзэлцдэг байна.

	Монополын удам угсаа, нэг нэгтэйгээ үзэлцэхийн тулд нэгдэж нийлсэн бүлэглэлийн хооронд төдийгүй бүлэглэл, удам, нэг өрхийн дотор ч бие биеэ мэрэх явдал гардаг ажээ.

	Америкийн том том эздийг хоёр тал болгон хувааж буй хамгийн гол зорчил бол үйлдвэр худалдааны эздийн «хөгшин», «залуу» бүлэглэлийн хоорондох зөрчил мөн.

	Сурвалжит баячууд бол лавтай гэсэн үедээ л сая хөдөлдөг байна. Тэд яардаггүй, ард нь асар их хөрөнгө хадгалаастай байдаг. Мөнгөнөөс мөнгө бий болоод ирдэг. АНУ-ын хуучны монопол бүлгийнхнээс хэнийг нь ч аваад үзсэн тэд санамсаргүй явдлаас аль болохоор зайлсхийх гэж эрмэлзэж байдгийг бид мэдэж авах болно. Тэд олз ашиг олж болохуйц олон янзын зүйлд хөрөнгө оруулсан байдаг бөгөөд үйлдвэрлэл тасалдан дордож эхэлбэл, мөнгөний наймаанаас ашиг гарна, Америк дахь нам байдал муудвал гадаадад байгаа олон саяын хөрөнгө оруулалтаараа аргалж болно гэж үздэг байна.

	«Залуус» бол эрс өөр байдалтай. Дайнаас хойш Америкт том хөрөнгөтэй хэдэн том эзэд, бүлэглэл бий болсон юм.

	«Залуу» бүлэглэлийн төлөөлөгчид бол америкийн их ашиг хонжооны орчин үеийн ертөнцөд хамгийн адал балмад, хамгийн ичгүүргүй шулуухан авиртай зүтгэлтнүүд бөгөөд голдуотер, риган нар бол, тэдний улс төрийн үзэл бодлогыг бөмбөрдөж өгдөг хүмүүс, «Жон Бэрчийн нийгэмлэг», ку-клукс-кланы түйвээгчид ба тэдний программ бол хэт харгис гадаад улс төрийн чиг бодлого байдаг.

	Хөрөнгө чинээ, засгийн эрхийн төлөө тэмүүлж буй «залуу» бүлэглэл, эднийг ийм болгохгүйн тулд бүхнийг хийж буй хуучны удам угсааны хоорондох тэмцэл бол Хант, Кеннеди хэмээх хоёр өрхийн дайсагнал дэгдсэн зөвхөн ерөнхий дэвсгэр болох нь мэдээж.

	Кеннедийнхнээс гаралтай залуу ерөнхийлөгч хантынхны дуртай нефтийн үйлдвэр лүү давшилсан байна. Ихэнх том хөрөнгө чинээ өөр зүйлээс бус, яг нефтиэс анх үүсэж, хувьдаа маш их хөрөнгө хураасан хүмүүс гэвэл нефтийн үйлдвэрийн эзэн Гетти, Хант мэтийн хүн байсны амархан нэг нууц гэвэл Америкийн Нэгдсэн Улсын албан татварын газрынхны хэлээр «хөрсөн доорхыг барагдуулахад олгох хөнгөлөлт» гэгч бүрхэгдүү нэртэй байдагт орших юм. Энэ бол нэлээд зальтай зүйл бөгөөд хамгийн гол нь хэнд хамаатай бол тэр хүнд ер бусын олз орлого өгдөг зүйл билээ.

	Энэ зууны 20-иод оны дундуур америкийн засгийн газар тус орны нефтийн баялгийг ашиглаж боловсруулах ажлыг урамшуулахаар шийджээ. Ийм зорилгоор дээрх «хөнгөлөлт» гэгчийг бий болгожээ. Үүний гол агуулга юу юм бэ гэвэл: хэрэв нефтийн цооногийн эзэн түүнээсээ мянган долларын орлого олбол тэрээр ашгийн татварыг бүх орлогоосоо биш, зөвхөн 725 доллароос төлж бусад 275 доллар буюу 27,5 хувийг ямар ч суутгалгүйгээр өөрийнхөө өвөрт хийж болдог байв. Үүнийгээ нефть ашиглах явдал бол найдвар муутай ажил, цооногийн нөөц барагдаж болох юм, ингэхлээр жирийн татвар төлөгчдийн тооцоогоор ийм хөнгөлөлт үзүүлнэ гэж тайлбарлажээ.

	Ийм онц эрх нь нефтийн үйлдвэрийн эздийн хувьд ёстой л шавхаад барагдашгүй алтан ёроолтой зүйл болон хувирчээ. Уншигч хүн үүнийг ганцхан тоогоор хэмжин бодож болох юм. Үүнд улсын сангаас уул нүхээр нефтийн эздийн өвөрт жил бүр тэрбум доллар орсоор байжээ. 

	Тэрбум шүү!

	Бусад салбарын төлөөлөгчдийн өдөөн хатгаад байсан Вашингтоны удирдагчид нефтийн эздийн энэ их үнэтэй онц эрхийг аль эртнээс нааш хялайн хардаг болоод байлаа. Хорин таван жилийн өмнө Трумэн конгресст явуулсан илгээлтдээ: 

	 

	«Одоо нефтийн компаниудын эдэлж буй газрын гүнийг ашиглахад хэтэрхий их хэмжээний хөнгөлөлт шиг албан татварын хууль тогтоомж дахь тийм шударга бус арга сүвийг би ер мэдэхгүй юм» 

	 

	гэж зөвшөөрөн хүлээжээ. 

	Гэвч Трумэн зөвхөн ингэж үглээд л зогссон юм. Эйзенхауэр ингэж үглэх ч зүрхгүй байсаар өнгөрчээ.

	Кеннедийн тухайд гэвэл түүнийг засгийн эрхэнд орох үед улс орны эдийн засгийн ерөнхий нөхцөл байдал нефтийн хөнгөлөлтийг зүгээр өнгөрөөж болохооргүй тийм байдалтай байсан юм.

	Үүнийг бичиж суухад миний бичгийн ширээнд америкийн нийслэлд гардаг «Вашингтон коллинг» сонины нэгэн дугаар байж байна. Энэ сонины дугаарыг үзвэл 1963 оны аравдугаар сарын 10 буюу ерөнхийлөгчийг алагдахаас хагас сарын өмнө гарсан гэдгийг уншигчдад зориуд сануулъя. Уншаад үзвэл: 

	 

	«Ерөнхийлөгч саяхан нэг найзтайгаа ярьж байхдаа хоёр хүнийг «дэлхийн хамгийн баян хоёр» гэж хэд хэдэн удаа нэрлэжээ. Тэр хоёрын нэг нь одоо гадаадад сууж буй нефтийн том эзэн Поль Гетти юм. Хоёр дахь нь Далласын нефтийн эзэн Г. Л. Хант ажээ. Энэ хоёр хоёулаа тэрбумтан. Хоёулаа бас ерөнхийлөгчийн хэлснээр өнгөрсөн жил тун яльгүй хэмжээгээр холбооны албан татвар төлжээ. Кеннеди онцлон заахдаа, энэ хоёр үйлдвэрийн эзэн албан татвар төлөхөөс янз бүрийн аргаар мултрахыг оролдож, ингэхдээ хэт баруун этгээдүүдийг санхүүжүүлэхдээ гар татдаггүй юм гэлээ» 

	 

	хэмээн бичсэн байна.

	Цаашид юу болсныг бодоод үзвээс үнэхээр сонин баримт байгаа биз дээ. Үүнд тэрбумтнууд улсын санг хохироож байгаад ерөнхийлөгч дургүйцэж, хэт баруун хүчний тухай дурдсаныг анхаарууштай хоёр зүйл юм.

	Тэрхүү улигт хөнгөлөлт гэгчийг болд ширэм, хими, машин үйлдвэрийн болон бусад баячуул, банкны эзэд, худалдаачид биржийнхэн аль эртнээс үзэн ядах болоод байлаа. Тэд өөдгүйгээр атаархаж хорссондоо, өрсөлдөж дийлэхийн үүднээс нефтийн компаниуд албан татвар төлөхгүй байгаад дургүйцэж байгаагаа мэдэгдэж байлаа.

	Атаа жөтөө гэгч энэ ертөнцөд олон зүйлийг амь оруулдаг хүчтэй зүйл юм. Нэг үгээр хэлэхэд Цагаан байшин аль эртнээс эхлэн газрын гүнийг ашиглахад үзүүлдэг хөнгөлөлтийг хүчингүй болгохоор бэлтгэжээ. Албан тушаалдаа албан ёсоор орохоос хоёр сарын өмнө дөнгөж ерөнхийлөгч болоод байсан Кеннеди нефтийн компанийн «дархан орлогыг» хөндөж үзэхээр шийдсэн ажээ. Нөхцөл байдлын учрыг олж, шинэтгэл хийхэд бэлтгэх ёстой тусгай хороо байгуулжээ.

	Хант болон нефтийн бусад эзэд яаж уурлаж байсныг төсөөлөн бодож болох бөгөөд учир нь хийсвэр зүйлийн тухай бус, харин тэдний асар их долларын тухай яригдах болоод байсан хэрэг.

	Хуучны аж үйлдвэрийн муж улсын хүчирхэг өрсөлдөгч нар ерөнхийлөгчийн гараар дамжуулан техасын сагсуу өрсөлдөгчдөө цохих гэж бэлтгэж байлаа. Техасын сонины өгүүлэл, радио нэвтрүүлэгт хорссон кампани дэгдээж эхэлжээ. Америкийн олон сонины газарт Хантын төв байрнаас ирүүлсэн материал дүүрч, ерөнхийлөгчийн саналыг «зөвлөлтийн таван жилийн төлөвлөгөөний хуулбар», «нэг бээрээр доошоо социализм руу үсэрч буй хэрэг», «улсын болгоход бэлтгэж байгаа ажил» гэж тайлбарладаг болжээ. Техасын нефтийн эздийн сэтгүүлд ерөнхийлөгчийн төлөвлөгөөг тодорхойлж бичсэн тэргүүн өгүүллээ сүртэй бөгөөд оновчтойгоор «Техасыг цохиж байна» гэж нэрлэсэн байна.

	Нефтийн эзэд олз ашгаа хохироохгүйг хичээхдээ тус орны үйлдвэр худалдааны эздийг айлган сүрдүүлэхээр шийдэж, үүнийхээ дагуу «коммунизмын аюул» гэгч хадны мангаа гаргаж иржээ. Тэдний холбоо сүлбээтэй хэвлэлийн газрууд америкийн эдийн засагт заналхийлж эхэлж буй «зөвлөлтийн нефтийн аюул» гэж аль байдгаараа шуугьцгааж, энэ нь бас зөвлөлтийн эсрэг хорлонтой кампани дэгдээх шалтаг болсон юм.

	Ингэхэд хэрэг явдлын үнэн учир нь зөвхөн улс төрийн заль мэхээр төдийгүй, нефтийн үйлдвэрийн эзэд, тэдэнтэй адилхан сайн сайхан байдлаа үхлийн ашиг хонжоотой бүрмөсөн холбосон пуужин, нисэх онгоц болон бусад зарим салбарын санаа нэгдсэн бүлэглэл Кеннедийн үйл ажиллагаатай тодорхой хэмжээгээр холбогдсон олон улсын түгшүүртэй байдлыг намжаах хандлага гарахад үнэхээр айж хулчийсан байсанд орших юм.

	Тэр үед зохиогчийн биед яг далайн чанадад байх завшаан олдсон билээ. АНУ, ЗСБНХУ хоёр цөмийн зэвсэг ачсан сансрын хөлгийг хөөргөхгүй байх тухай хэлэлцэн тохиролцлоо гэж НҮБ-ын индэр дээрээс ерөнхийлөгчийн хийсэн мэдэгдлийг ихэнх америк хүн ямар их хангалуун угтаж байхыг би харсаан. Гэвч би өөр зүйл ч ажигласан бөгөөд голдуотерын талынхан хамаагүй орилон хашхирч, харгис хэвлэлийн газрууд ч хараан зүхэж байлаа.

	Тэр өдөр ерөнхийлөгч сэтгүүлчидтэй ярилцаж, зөвлөлтийн гадаад явдлын яамны сайдтай ярилцсандаа сэтгэл хангалуун байгаагаа мэдэгдэж, олон улсын түгшүүртэй байдал цаашдаа намжина гэж найдаж байгаагаа илэрхийлж, инээж, тоглож байв. Тэр сараас хэтрэхгүй амьд явах байжээ.

	 

	 

	... 1963 оны намрын тэр өдрүүдэд Далласын эздийн цугласан клуб, өргөөний битүү хаалганы цаана юуны тухай ярилцаж, ямар санаатай байгаагаа мэдэгдэж, ямар төлөвлөгөө боловсруулж байсныг бид ултай сайн мэдэхгүй. Харин Далласын аллага болохоос хоёр долоон хоногийн өмнө америкийн аж үйлдвэрийн эздийн гурван том байгууллагын удирдагчид яаралтай уулзахыг Кеннедигээс шаарджээ. Ерөнхийлөгчийн өрөөнд болсон 25 минутын ярианд тэдний сэтгэл хангамжгүй байсан тул уурлаж хилэгнэлдэн унааныхаа хаалгыг тасхийлгэн, Цагаан байшинг хаяж явсан гэдгийг яг тодорхой тогтоосон юм. Нефтийн үйлдвэрийн эздийн хэвлэл «Ойл энд гэс» хэмээх сэтгүүлд «Кеннедитэй уулзсан нефтийн бүлгийн төлөөлөгчид урамгүй буцлаа» гэж бичсэн байлаа.

	Үүнээс өмнөхөн энэ сэтгүүл мэдэгдэл гаргасан бөгөөд энэ нь дараа нь болсон үйл явдлаас үзэхэд маш тодорхой харагдаж байна. Тэргүүн өгүүлэлд дурдахдаа: 

	 

	«Жон Кеннедийг ерөнхийлөгчөөр сонгогдсон үеэс эхлэн нефтийн үйлдвэрийнхэн дургүйцэн аягүйцэж байгаагаа харуулахын хамт, нефтийн талаар тэр ямар бодлого явуулахыг харзнаж байна» 

	 

	гэсэн юм. Иймэрхүү тааруухан далдалсан аюул, нефтийн эздийн онцгой эрх ямбыг арилгах хэд хэдэн арга хэмжээг судалсан Кеннедийн санаачлан байгуулсан хорооны дүгнэлтийг нийтэлж, дараа нь зохих хуулийн төслийг конгресст хэлэлцүүлэхээр оруулсны улмаас бий болжээ.

	Дашрамд өгүүлэхэд Кеннедийн нас барснаас хойш хоёр долоо хоногийн дараа шинэ ерөнхийлөгчийн авсан анхны арга хэмжээ бол нефтийн ашиг хонжооны хэрэгт засгийн газраас илэрхий оролцохоос татгалзсан явдал байлаа.

	Ингэхэд Техасын Жонсон Кеннедийн оронд ерөнхийлөгч болсноос хойш гарсан Техасын баячуулд ашигтай өөрчлөлт ганцхан дээрхээр хязгаарлагдаагүй юм. Энэнээс илүү нэлээд чухал зүйл ч бий. Ерөнхийлөгчийг алах үед техасын үйлдвэр худалдааны эзэд засгийн газрын цэргийн ашигтай захиалгынхаа тоогоор дөнгөж арван нэгдүгээр байранд байсан бол 1968 онд тэд бусад өрсөлдөгчөө шахан зайлуулаад тэргүүн байранд оржээ. Энэ явдал хөндлөнгийн оролцоогүйгээр аяндаа болчихсон хэрэг үү? гэвэл арай ч юу бол доо.

	Жонсон Цагаан байшинд ороод төрсөн муж улстайгаа холбоо хэлхээгээ султгаагүйгээр үл барам харин ч мэдэгдэхүйц бататгаж авсан байна. Жонсоны хувийн эдлэн газрыг америкийн хэвлэлд «техасын Цагаан байшин» хэмээн нэрлэх болж, тэр хавьд нь тусгай нисэх буудал барих болсон нь учиртай хэрэг бөгөөд учир юу вэ гэвэл ерөнхийлөгч энд зөвхөн амралтаа аваад ирдэг төдийгүй, олон бүтэн сайн өдрийг энд өнгөрөөж, түүний хувьд төдийлөн бүрнээ дадсан тохитой газар болж чадаагүй Вашингтоноос илүү төрсөн газартаа дуртай гэдгээ харуулж байв. Ерөнхийлөгчийн эдлэнгийн байнгын зочид, сайдууд, гадаадынхны зэрэгцээ түүний эртний танил, ерөнхийлөгчийг хүндэлдэг техасын «тэрбумтан ноёд» энд олонтоо ирдэг болжээ.

	Бүр тэр үеэс эвлэрэх найдвар байсангүй дайн зарлачхаад байлаа. Ихэнх нарийн ширийн зүйл нь одоохондоо маш нууц хэвээрээ үлдэж буй дайн, хантынхан хэдийгээр хамгийн идэвхтэй, зохион байгуулагч болсон хэр нь ээ ерөнхийлөгчийн үйл ажиллагаанд дургүйцсэн бүхэл бүтэн монопол эздийн хамт нэгдэн зарласан тэр дайн эхэлжээ. Энэ тулааны тухай багагүй бичигдсэн, хойшид ч бас бичигдэхийн дээр үүнд ганц нэг хүний эрх ашиг, хувь заяа, тэдний хүсэл шунал, дайсагнал хэмжээ далайц, үр дагавраараа хавьгүй том тийм үйл явдалтай гайхалтай орооцолдон нийлсэн юм.

	Умард-Дорнодын хүчирхэг компани, банкны эзэд ерөнхийлөгч Кеннедигээр дамжуулан өөрсөдтэй нь өрсөлдөгч залуу боловч аюултай баячуудыг өрсөлдөн үзэлцсэн тэмцэлд онцгой давуу талгүй болгох шийдвэр төгс байсан нь харагдлаа. Хариуд нь саяхан өөрийн болгож авсан асар их эд баялагтаа түшиглэн, шунахай сэтгэлдээ хөтлөгдөн үзэн яддаг аюултай хүчирхэг өрсөлдөгч нараасаа айсан тэд зөвхөн нефтийн татварын хөнгөлөлтийг хамгаалах төдийгүй юуны өмнө долларын ивээл дэх байраа хадгалахыг хичээсэн зорилготойгоор тулалдан үзэлцэхээр шийджээ. Далласын аллага болсон тэр өдрөөс долоохон хоногийн өмнө Чикагод хуралдсан нефтийн эздийн цуглааны индрээс Кеннедийг шууд заналхийлсэн гэж үзэхээс өөр аргагүй тийм үгс цуурайтаж байв. Нефтийн эздийн холбооны нэг удирдагч Леонард Ф. Макколум засгийн газрын тэргүүнийг дайран давшилж, түүний бодлого нефтийн эздийг «сандаргаж, түгшүүртэй» болгож байна хэмээн мэдэгдсэн ажээ.

	Америкийн төрийн тэргүүнийг ял шийтгэлгүй алсан байдал, тухайлбал хүн төрөлхтний соёл иргэншлийн үлгэр загвар, оргил гэж тооцогдох санаатай орныг ертөнц дахинд харуулж өгсөн үйл явдлыг Америкийн Нэгдсэн Улсын үндэсний гутамшиг хэмээн үзэхээс өөрөөр юу гэж хэлэх билээ. Энэ бол аливаа ашиг завшаан эрэх хуурмаглахад тохирохгүй зүйл юм. Тэгтэл бичигдсэн зүйлийн ихэнх нь нэг бол хамгийн арчаагүй уншигчдын хэрэгцээнд зориулсан аль эсхүл сайтар нягтлаад үзвэл үнэнийг олох гэсэн биш, харин ч хэрэг явдлыг улам будилаантуулах гэсэн оролдлого болж хувирдаг хуурамч гүн санаа гаргах гэсэн хий маяглал байдаг юм. Үүнээс хуруу дарам цөөн үнэхээр үнэн санаанаасаа бичсэн судалгааг сайтар дуусаж амжаагүй бүтээл хэмээн үзэж болох бөгөөд энэ нь үнэн учрыг олоход чиглэсэн байдаг юм.

	Энэ номыг зохиогчийн бие ерөнхийлөгч Кеннедийг алсан хэрэг, үүний цаана юу нуугдаж байсантай холбогдох олон тоотой бөгөөд хараахан хариулагдаагүй байгаа асуултад одоохондоо хариулах зорилго тавиагүй байна. Үүнд цаг нь ч болоогүй, олон чухал нөхцөлүүдийг нэгтгэн цуглуулж амжаагүй байна. Тэрхүү чухал нөхцөлүүдийг нэг бол зориуд дарчихсан, нэг бол буруу замаар орчихсон, судлаачдын анхааралд одоохондоо өртөөгүй, аль эсхүл «их дээд бодлогын улмаас» одоохондоо илрүүлж болохгүй байгаа бөгөөд ийм ч учраас 1963 оны арван нэгдүгээр сарын 22-нд Далласын гудамжинд болсон зүйлийн бүрэн дүүрэн, үнэмшихүйц дүр зургийг уншигчдад гарган өгч болохгүй байна. Энэхүү тэмдэглэлд Америкийн Нэгдсэн Улсын 35 дахь ерөнхийлөгчийн амь насанд хүрсэн олон хүч, эрх ашиг, их зан, атгаг санаа, улс төрийн тооцоо, хувийн үзэн ядалт зэрэг тэрхүү орооцолдсон зангилгаа уяа хэрхэн зангидагдсаны нэгэн утсыг, нэг хэсэг, нэг түүхийг үзэхийг оролдсон болно.

	Уншигчийн анхаарлыг арван нэгдүгээр сарын 22-ны бүрхэг өглөөний хэрэг явдалд хандуулахдаа, би ярих зүйлтэйгээ уялдсан зарим нэгэн баримтыг сануулж, ингэхдээ бүрэн дүүрэн цөмийг нь харуулна гэж санаархаагүй агаад бас ч тэр өглөөний үйл явдлын нэлээд хэсэг тов тодорхой билээ. Энд дурдах баримтыг янз бүрийн зүйлээс түүвэрлэн авлаа. Үүнд юуны өмнө олж үзэх эрх олдсон баримт бичиг, тэрхүү гэмт хэрэгтэй холбогдох материалыг хэн нэгний хатуу гар хориогүй байсан аллагын дараах анхны хэдэн өдөрт хамаарагдах нийтлэгдсэн зүйлийг үйж зүйж цуглуулсан хавтас, Америкт байх хугацаандаа миний уулзаж учирсан мэргэжилтнүүд, хэрэг явдлыг нүдээрээ үзэгсэд, бусад сонирхсон хүмүүсийн яриа, аль нэг талаараа итгэж болохуйц зарим нэгэн ном зэрэг багтана.

	Тухайлбал Уильям Манчестерийн «Ерөнхийлөгчийн үхэл» хэмээх алдартай ном үүнд хамаарагдана. Энэ номын талаар ихээхэн маргаан гарсныг ч дурдвал зохино. Уэслианы их сургуулийн профессор У. Манчестерийн бүтээлийн талаар Вашингтоны албан ёсны хүмүүс илэрхий дургүйцэж, дайран давшилж, эл номд гарч буй бүхнийг эргэлзээтэй болгох гэж оролдож байсан бөгөөд энэ сэдвээр бичигдсэн өөр судалгааг арай ч ингээгүй билээ.

	Энэ номыг ерөнхийлөгчийн амийг хорлосонтой холбогдох олон зүйлийг тайлбарлах гэж сүрхий оролдсон бүтээл хэмээн үзэж болно. Кеннедийн гэр бүлийнхэн золгүй явдал болсны дараахан Манчестерийг түүх зүйч хэмээн сонгож авсан нь учиртай бөгөөд энэ төвөгтэй ажлыг хийнэ үү гэж түүнээс тэд гуйсан ажээ. Энэ нь талийгаач ерөнхийлөгч энэ түүхчид итгэдэг байсан их итгэл найдвар, тэрчлэн Манчестер бол үнэн санаанаасаа судалгаа хийдэг хүн гэж алдаршсан явдал хоёроор тайлбарлагдах билээ... 

	Жон Кеннедийн дэргэд олон жил үйлчилж сурсан Жорж Томасыг Жон Кеннедийн амьд ахуйдаа эцсийн байрласан газар болох байсан «Техас» хэмээх буудлын тавдугаар давхрын том өрөөнд орох үед өглөөний долоо хагас ч болоогүй байжээ. Тэр сурсан зангаараа ерөнхийлөгчийн унтлагын өрөөнд ороод түүний орны дэргэд шинэ сонинг бөөнөөр нь тавьж цонхны хөшгийг яльгүй яраад «Эрхэмтээн, гадаа бороо орж байна» гэж хэлжээ. «Энэ ч тусгүй дээ. Жеки маань үсээ эвгүй болгочих вий гэж айх нь лав, гэвч би Далласын гудамжаар задгай машинд сууж явмаар байдаг» гэж ерөнхийлөгч хариулжээ.

	Кеннеди энд авгайнхаа үсний тухай ярьсан нь санамсаргүй юм биш ээ. Олон жилийн сурсан дадлаа өөрчилж, энэ удаа Техас руу явахаараа өмнө тэрээр хувцас хунар, гоёоны асуудалд биеэрээ оролцож, энэ удаа түүнийг дагалдан явах болсон гэргий нь олны өмнө цуг явах байв. Энд ирэхээсээ хэд хоногийн өмнө тэрээр Жаклиний оёдолчныг зориуд дуудан ирүүлж, «тэргүүн хатагтайн» өмсөх зүүхийг их л хянуур судалж ярилцаж байжээ. Энэ бол америкийн бэртэгчнүүдийн авир занг мэддэг, хашир улс төрийн бодлоготны ердийн ёсорхол, гайхуулдаг зан биш байжээ. Энэхүү хувийн ялихгүй асуудалд Жон Кеннеди техасынхны хүйтэн авирыг маш сайн мэдэж байсныг харуулж буй нэлээд том зүйл нуугдаж байсан хийгээд өөрөө ч хувийнхаа хялайн үздэг байдлаа нуухыг хичээж байсан ч тэр нь илэрчхээд байлаа. Тийшээ явахаасаа өмнө Вашингтонд байхдаа ерөнхийлөгч гэргийдээ хандаж: «Тэр Далласт нутгийн баян авхай нар үнэтэй үс, чулуу хэрэглэж хоолон дээр ирэх вий. Чи даруухан хувцаслаж юм мэддэг гэдгээ техасын хүүхнүүдэд үзүүлээрэй» гэж ярьж байсныг Кеннедийн ойр дотно байсан хүмүүс хожим дурссан байдаг.

	Тэр өглөө ерөнхийлөгч сонин уншиж байхдаа нэг л уруу царайтай байжээ. «Кеннедийн зочлолт муж улсын ардчилсан намын доторх хагарлыг лавшруулна» гэсэн том гарчгийг нэг сонины эхний нүүрэнд өгсөн байлаа. Өөр нэг сонинд «Кеннедийн энэ явалт улс төрийн маргааныг улам дэвэргэнэ» гэж мэдээлжээ. Бас нэгэн сонины дотор нүүрэнд хожим нь муу ёрыг зөгнөснөөрөө илэрхий болсон бөгөөд Кеннедийг хагас солиотой ганц хүн алаагүй, харин Далласын бүлэг хулгайчид багагүй үүрэг гүйцэтгэсэн маш сайн төлөвлөсөн хуйвалдаан байсныг нотлох нэг баримт болохуйц нэгэн зарлалыг нүдэнд үзэгдэхээр том бичиж хараар хүрээлэн нийтэлсэн байжээ. Гэхдээ энэ тухай сүүлд өгүүлэх болно.

	«Ноён Кеннеди Далласт тавтай морилно уу!» гэсэн өдөөн хатгасан уриаг доромжлонгуй янзаар гарчиглаад дотор нь Америкийн Нэгдсэн Улсын ерөнхийлөгчид элдэв муу хэрэг тулгаж, хувьсгалт Кубаас оргосон кубийн «эх орончдыг» мөрдөж мөшгөснөөс эхлэн АНУ-ын Коммунист намтай «нууцаар хэлэлцээ хийсэн» мэтээр бичсэн байжээ.

	Кеннеди эгдүүцэн сонин сэтгүүлийг хойш тавиад энэ муу ёрын аянд түүнтэй учирсан эвгүй явдлыг боджээ. Энэ тухайгаа тэрээр өглөөний цайн дээр гэргийтэйгээ ярьжээ. Түрүүнд нь тэрээр дээд давхарт алтаар чимсэн гоёмсог өрөөнд байрласан дэд ерөнхийлөгчтэй нэлээд ширүүн ярилцсан байв.

	Арван нэгдүгээр сарын 21-ний орой Кеннеди, Жонсон хоёрын хооронд зочид буудалд ямар яриа болсон тухай асуултад Линдон Жонсон хагас жилийн дараа товчхон хариулахдаа: 

	 

	«Ямар ч зүйлээр санал зөрсөн юм байгаагүй... Бид асуудлыг идэвхтэй авч хэлэлцсэн бөгөөд энэ үеэр бидний санал нэлээд зөрсөн» 

	 

	гэжээ. Чухам юуны тухай ярилцаж, юунаас болоод санал нь зөрж, өнөөх санал зөрсөн юм байгаагүй гэж хэлсэнтэй дээрх үгийг яаж харьцуулан бодвол зохихыг мэдэх аргагүй. Хоёр эрэгтэйн хооронд улс төрийн яриа үүсэхэд тасалгаанд байсан Жаклин гараад явчихжээ. Тэр үед гудамд жижүүрлэж байсан нууц албаны нэг төлөөлөгчийн үгээр бол ярианы дараа дэд ерөнхийлөгч сум шиг хурдан гарч ирсэн гэнэ. Уур нь бадарсан байжээ. Жаклин өрөөндөө буцаж орохдоо нөхрөөсөө «Юу болов оо? гэхэд цаадах нь галзуурсан мэт хашхирч байжээ». Тэгээд ерөнхийлөгч дурамжхан инээвхийлж, «Линдонг яах билээ дээ, та минь» гэж хариулжээ.

	Өглөөний цайны үеэр Жаклин дахиад энэ сэдвийг хөндөж ярьжээ. «Линдонд эвгүй юм тохиолдоод байна» гэж ерөнхийлөгч хэлсэн байна. Чухам юуны тухай Кеннеди ингэж ярьсныг түүний эхнэр мэдэлгүй өнгөрөх учиртай санжээ.

	Энэ яриа үүсэхийн шалтаг нь Техасын ардчилсан намын доторх хагарал байсан байж мэдэх бөгөөд ерөнхийлөгч ч үүнээс болж Техас руу явсан билээ. 1960 оны их хурал дээр тус муж улсын намын бүх аппарат Кеннедийг ерөнхийлөгчийн тушаалд нэрийг нь дэвшүүлэхийг эсэргүүцэж, Цагаан байшинд Жонсоны нэрийг дэвшүүлэхийг шургуу шаардаж байжээ. Техасын ардчилсан намынхнаас Кеннедийн талд орсон цорын ганц зүтгэлтэн бол сенатч Ральф Ярборо байв. Үүний улмаас түүнийг шийтгэж, намын их хуралд оролцох энэ муж улсын төлөөлөгчдийн бүрэлдэхүүнээс хассан тул тэрээр зүгээр үзэгч олны суудаг танхимаас их хурлын ажиллагааг ажиглахад хүрч байжээ.

	Кеннеди ялахад Ярборо болон түүний талынхны байр суурь бэхэжсэн байлаа. Гэвч мужийн захирагч Коннэли тэргүүтэй Техасын намын удирдлагын гол хэсэг ерөнхийлөгчид дургүй хэвээрээ үлджээ. Ярборо, Коннэли хоёрын хоорондох маргаан удахгүй болох гэж байсан шинэ ерөнхийлөгчийн сонгууль дээр намыг хагалан бутаргах аюултай болоод байсан учир ийм явдал гаргуулахгүйн тулд Кеннеди, Жонсонтой цуг биеэрээ Техаст ирж, дайсагналцсан бүлэглэлийг эвлэрүүлэх ёстой гэж Кеннедид ятган итгүүлжээ. Гэвч энэ удаагийн аяллын бүхий л байдал, илэрхий үзэн ядсан нөхцөл, ерөнхийлөгчийн бараг биеэрээ мэдэрч байсан түүнийг хүрээлэн буй хурц байдал, энэ бүхэн Кеннедийн алдартай уран илтгэл, «тэргүүн хатны» ялдам байдлын аль аль нь энэ удаа тус болоогүйг гэрчилж байлаа.

	Тэр өглөө Жаклин маш ядарсан шинжтэй байжээ. 

	Ерөнхийлөгч түүнээс, чи яагаа вэ? гэж асуухад тэрээр «Ийм кампанийн ганцхан өдөр нь л хүнийг гучин жилээр хөгшрүүлж мэдэх юм байна» гэж гунигтайяа хариулжээ. 

	Гашуудлын хар хүрээн дэх далласын сонины зарлалыг чи юу гэж бодож байна? хэмээн нөхрөөсөө лавлав. Кеннеди толгой сэгсэрч, үг нэг бүрээ бодосхийж «Бид солиотуудын улс оронд ирээд байгааг чи андахгүй шүү дээ» гэжээ. Жаклин бороо орж байгаагаар шалтаглан битүү машинаар явцгаая гэж нөхрөөсөө дахин гуйжээ. Тэгэхэд «Бороо намдана. Кеннедид зориулж тэнгэр цэлмэнэ» гэж ерөнхийлөгч ярьсан ажээ.

	Жон Кеннедийн явсан эцсийн зам олонтоо бичигдсэн тул уншигчид үүнийг сонирхдог бол лав нарийн сайн мэдэж байгаа биз ээ. Төмөр замын налуу алсад харагдаж, тэр налуугийн доодох давхар замын доогуурх сүүдрээр орох үед аятайхан болно гэж Жаклин Кеннеди хажуугийнхаа хүнд ярьж явсан нь түүний сэтгэл нь зовж, нэг юман доогуур орвол аврагдах юм шиг санагджээ. Энэ үед буун дуу гарчээ. Хэчнээн удаа буудсан бэ? Энэ асуулт одоо болтол хариугүй бөгөөд учрыг нь олох гэж оролдсон хүнээс нэлээд нь амь алдсан билээ.

	Манчестерийн номд бичихдээ: 

	 

	«Тэргүүн хатагтай» эцсийн удаа «тэргүүн хатагтай» болж, сандран ерөнхийлөгч рүү налжээ. Түүний царай бодлогоширсон байж. Хэвлэлийн бага хурал дээр хэцүү асуултыг бодож байхдаа л тэр яг ийм царайтай байхыг Жаклин бишгүй нэг харсан ажээ. Дараа нь тэр үсээ хойш нь илэх гэж байгаа юм шиг баруун гараа өргөтөл гар нь салганан санжганан уначихлаа. Тэр шилэн хүзүүгээ барих гэтэл шилэн хүзүү нь таг болжээ... 

	Ерөнхийлөгчийнхөн машиндаа сандарч тэвдэцгээв. 

	Сүүлчийн сум Жон Кеннедийн толгойг онож бага тархийг нь гэмтээв. Нөхөр лүүгээ тонгойн Жаклин түүний дагзнаас гавлын хэлтэрхий ойчихыг харжээ. Анхандаа цус гарсангүй. Тэгтэл гэнэт цус олгойдон, хүмүүс, машины дотуур бүрээсийг будаж эхлэв. Ерөнхийлөгчийн хувцас нэвт норжээ. Сарнай цэцэг цусанд хутгалдав. Хажууд нь мотоциклтэй явж байсан цагдаа Бобби Харжисийн хамаг нүүрэнд бас цус үсэрчээ. Нойтон үртсээр нүүр лүү нь цацаж байгаа юм шиг Келлерманд бодогдсон гэнэ... 

	Жаклин Кеннеди «Тэр нас барчихлаа, тэд алчихлаа!» гэж чарласан юм. 

	Тэгээд түр дуугүй байснаа уйлж гарлаа. Тэрээр цус үсэрсэн дэрийг зайлуулж нөхрөө тэврэн авч толгойг нь илэн, дээр нь тонгойсон байв. Тэр эмэгтэй түүнийг бусдын харцнаас хамгаалахыг хичээж, түүний харсан юмыг бусад хүн харахыг Жаклин тэвчиж өнгөрөөх тэнхэлгүй байв» 

	 

	гэжээ.

	Хэдэн мөчийн дараа ерөнхийлөгчийн биеийг аваачсан Парклендийн эмнэлэгт сандарч тэвдсэн нь тоймгүй. Хүмүүс учраа олохгүй болж, гараараа зангаж, утга учиргүй юм хашхичих үед л заавал балмагдсан байдал бий болдог алба байхгүй. Миний хувьд жишээлбэл эмнэлгийн хүнд суртал ёс горимын бүхий л журмаар өнгөнөөс харвал нямбай бичсэн өвчтөнийг бүртгэх дэвтэрт тэр үед тэмдэглэсэн зүйл багагүй тэвдсэнийг гэрчилж байлаа. 

	 

	«Кеннеди, Жон Ф., 

	12 цаг 38 минутад эмнэлэгт авчирсан; арьсны нь өнгө цагаан, хүйс: эр; 24740 дугаарын түргэн тусламжийн тасагт хэвтсэн, гол өвчин: буудуулж шархадсан» 

	 

	гэж тэнд бичээстэй байлаа.

	Алагдсан ерөнхийлөгчийн арьсны өнгө, хүйс, дэс дугаарыг бичиж суусан тэр хүн хүнд сурталдаа автсандаа бус, харин гагцхүү сурчихсан зангаараа ажиллаж ухаангүй болчхоод ийм зүйл бичсэн гэдгийг ойлгохын тулд яг тэр мөчид хавь орчинд нь, Далласт, Америкт юу болж, ерөнхийлөгчийг буудаж үхтэл нь шархдуулсан тухай мэдээ даян дэлхийг ямар их догдлуулж байсныг төсөөлөн бодоход ойлгогдох биз ээ. Хожим нь хэргийг мөрдөхөд, яг нарийвчлан хэлбэл гэмт хэргийн ул мөрийг булахад тэр үед Парклендийн эмнэлгийн эмч нарын хийсэн задлан шинжилгээний анхны протокол нууцаар алга болсон, бас рентгений зураг үгүй болсон гэх мэтийн үйл явдал нэлээд үүрэг гүйцэтгэснийг зөвхөн тэр үед Далласт бий болсон тэр балмагдлаар тайлбарлаж болох юм.

	Тэр үед хамгийн их тэвчээртэй байсан хүн гэвэл бэлэвсрээд байгаа Жаклин Кеннеди байсан нь бүр ч хачин санагдах вий. Хөлөөсөө толгойгоо хүртэл цусаар будагдсан Жаклин эндээс огт салахгүй байсан бөгөөд алагдсан ерөнхийлөгчийн биеийг яаралтай авчирсан хүрэл авсанд хийхийн үед Жаклин хөөрхийлмөөр зүйлийг хийж хуримын өдөр зүүсэн гэрлэлтийн бөгжөө хуруунаасаа мултлаад алагдсан нөхрийнхөө гарт зүүж, үүгээрээ дахин гэрлэхгүйн баталгаа болгож байжээ. 

	Гэвч эмэгтэйчүүдийн ийм амлалт тэр болгон биелдэггүй ажээ!

	Америкийн үндсэн хуулиар ерөнхий прокурорын тушаалыг нэгэн зэрэг гүйцэтгэдэг шүүх яамны сайд бол төрийн гэмт хэргийн тухай албан ёсны мэдээг анх түрүүн хүлээж авдгийнхаа адил шинэ ерөнхийлөгч тангараг өргөх журмын тухай асуудлыг ч шийддэг тийм тушаалтай хүн байдаг. Хувь заяаны тавилангийн эрхээр ийм ажлыг гүйцэтгэх болсон хүн нь алагдсан ерөнхийлөгчийн төрсөн дүү байсан билээ.

	Харольд Хантыг ажлын өрөөгөө орхиж, дарцгийн хойноос холгүйхэн гараад ирэхэд хүргэсэн мэдээг далласын радио дамжуулсны дараа хэдхэн минут өнгөрөхөд Роберт Кеннедийн гэрийн утас хангинажээ. Аваад сонсвол алагдсан ерөнхийлөгчийн атаат дайсан, Холбооны тагнан мөрдөх товчооны бүхнийг дийлэгч дарга Эдгар Гувер ярьж байлаа. Тэрээр намуухан, ямар ч сэтгэлийн хөдөлгөөнгүй дуугаар: 

	 

	«Ноён сайд аа, над танд дуулгах мэдээ байна. 

	Ерөнхийлөгчийг буудаж, тэр шархаджээ» 

	 

	гэж ярьжээ.

	Хэсэг зуур таг чимээгүй боллоо. Тэгснээ сайд сая нэг хоолой нь гарч «Хэр хүнд шархадсан бол?» гэж асуухад «Хүнд байх аа, тодорхой мэдээ авсан дороо танд утасдъя» гэж тайван хариулахыг сонсжээ. Тэгээд Гувер харилцуураа тавьчихав. Удалгүй дахиад утасджээ. «Ерөнхийлөгч нас баржээ» гэж ХТМТ-ны дарга товчхон хэлээд ихэвчлэн олон үгтэй байдаг Гувер ядахдаа харамсаж байгаагаа илэрхийлэх нь зүйтэй гэж ч бодолгүйгээр утсаа тавьчихав.

	Ингэхэд дараачийн өдрүүдэд ч шүүх яамны сайд, Холбооны тагнан мөрдөх товчооны даргын ажлын өрөө нэг байшинд, мөн нэг давхарт нэг дор байдаг хэр нь Эдгар Гувер цуг ажилладаг хүнээ гэж бодоогүй юм аа гэхэд ядаж талийгаачийн дүү юм гэж санаад гашуудаж байгаагаа хэлэхээр нэг ч удаа орсонгүй өнгөрчээ. Далласын аллагад хамаатай гэж сэжиглэгдэж буй Ли Харви Освальд болон бусад хүн нэг бол Тагнуулын төв газар, нэг бол Холбооны тагнан мөрдөх товчоотой холбоо бүхий байсан гэдэг таамаглалыг бий болгоход хүргэсэн олон баримтын дагуу үзэхэд бараг л өдсөн байдлаа илэрхий үл тоомсорлосон зантайгаа хослуулсан явдлыг санамсаргүй гэхэд бэрх юм.

	Гэвч ямар ч байлаа гэсэн ерөнхийлөгч Жон Кеннеди нас барж алуурчид нэг бол нуугдаж, нэг бол шатрын сул хүү шиг үүрэг гүйцэтгэсэн Освальд мэт нь алагдсан юм. Ингээд л зангилааны үзүүр бүр олдохоо больсон хэрэг.

	 

	 

	ТЭД ХУУЛИАР ЯАХ ЮМ БЭ?

	Энэ хэргийн хамаг нарийн ширийн зүйлийг одоо уудлах хэрэг байна уу? гэж Америкийн хэвлэлд хааяа асуудаг. 

	Олны санал сэтгэлийг илүү хөдөлгөж сэжигтэй байдлыг дэвэргэхээс өөр ямар ч ашиг өгөхгүй гэдэг байна. Гэвч тэртэй тэргүй чухал нь тодорхой түүхийн үнэнийг тогтооход төдийгүй өнөөдрийн, тэр ч байтугай маргаашийн бодлогын үүднээс ингэх нь зүйтэй болов уу гэж бодож байна. 

	Ирээдүйд ч америкийн нийслэлийн засгийн газрын хүрээнд нөлөөлж чадахуйц одоогийн улс төрийн олон салбарлал чухамдаа тэр үед үүссэн нь нууц биш ээ. Дараа нь Лос-Анжелест гарсан гэмт хэрэг бол зүгээр нэг тусдаа болсон явдал биш, харин Далласт гарсан гэмт хэрэгтэй холбоо бүхий үргэлжлэл байсан гэдэг нь тодорхой.

	Өнөөгийн вашингтоны хүчний байрлал, бүлэглэл хүмүүсийн хоорондох харилцаа холбооны олонхыг, тэр үеийн нөхцөл байдлыг мэдэхгүйгээр ойлгох аргагүй юм.

	Олон өдөр, долоо хоног, магадгүй олон сараар маш тухтай бодож бэлтгэсэн нь тодорхой тэр зүйлийг хэдхэн хурмын дотор үйлдсэн хэрэг, өнөөдөр сая сая хүний анхаарлыг татсаар байгаа тэр хэргийн жинхэнэ үнэн, бүрэн зургийг гаргах ажил ирээдүйд хийгдэх болно. Хэдэн удаа буудсан бэ? Мэргэн буучид хаа байсан, хэчнээн хүн байсан бэ? Энэ бол гэмт хэргийн техникийн талын ерийн асуудал биш, энэ бол маш чухал зүйл юм. Албан ёсны мэдээгээр бол энэ нь ганцхан өөдгүй хүний үйлдсэн хэрэг болж энэ нь Уоррены комиссын хувьд бүрнээ тодроогүй шалтгаанаар Америкийн Нэгдсэн Улсын ерөнхийлөгчтэй тооцоо бодож үүнийгээ үнэхээр гайхам, кино зурагт гарч байгаа юм шиг түргэн амархнаар хийсэн юм.

	Энэ дашрамд хэлэхэд «бүрэн тодорхой биш шалтгаан» гэдгийг нэлээд тодруулмаар санагдлаа. Дээд том комиссын зарим нэг гишүүнд энэ асуудал маш энгийн юм шиг санагдаж байгаа бололтой. Үүнд Ли Харви Освальдын эхнэр Марина арван нэгдүгээр сарын 22-ны золгүй өдрийн өмнө болчимгүй нөхрөө хөөсөнд хамаг учир байгаа гэж байгаа юм. Тэгээд Освальд эр хүний эрхэм нэрээ доромжлуулснаа эргүүлж авах, хөнгөн мөртөө хорон санаат авгайдаа юу хийдгээ үзүүлье гэж шийдээд Америкийн Нэгдсэн Улсын ерөнхийлөгчийг алахаар шийдсэн гэнэ.

	Парламентын хүндтэй удирдагч, засгийн газрын мөрдөгч Уоррены ийм «таамаглал» шал утгагүй нь энгийн хүнд ч ойлгомжтой байгаа явдал бол нягт нямбай бодитой мөрдсөний үр дүн мэтээр аливаа зүйлийг харуулахын тулд ямар ч дэмий юмыг шүүрч авахад бэлхэн хүн Америкт байдгийг гэрчилж байна. Энэ бүхэн бол болж өнгөрсөн явдал санамсаргүй шинжтэй байсан, Далласын нөлөөтэй бүлгийнхэн оролцсон тийм хуйвалдаан, нягт нямбай бэлдсэн гэмт хэргийн тухай яриа байж болохгүй гэж америкчуудад итгүүлэхэд хэрэгтэй байдаг байна.

	Тэгтэл цаг хугацаа өнгөрөх бүр Уоррены комиссын баттай биш дүгнэлтийг нурааж хүчингүй болгож буй нөхцөл байдал илэрхий болж олширсоор байна. 

	Зөвхөн ганц жишээ дурдъя.

	Уоррены комиссын илтгэлд 26 боть хавсралт байгаа нь энэ комисст байсан бүх зүйл гүйцэд байгаа гэж хараахан болохгүй. Вашингтоны департаментын бат бэх нэгэн хонгилд 25 том хайрцгийг нягтлан лацдаад сайтар хадгалж байгаа юм. Эдгээр хайрцагт маш олон баримт бичиг, гэрчийн мэдүүлэг, шинжээчийн болон бусад баримт зэрэг «олон нийтэд дуулгах нь зохисгүй» гэж үзсэн олон зүйлийг булшлан даржээ. Ямар нэг аргаар гадагшаа гарч олонд тодорхой болсон тэрхүү ялимгүй зүйлээр тэнд ямар баримт нуусныг мэдэж болно.

	1968 оны хавар эдгээр хайрцгаас авсан нэгэн материал олонд мэдэгдсэн юм. Үүнээс үзвэл хэт мэргэн бууч (мэргэн буудлагын түүхэнд өөртэй нь тэнцэх хүнгүй тийм цэцэн бууч л тоотой хэдхэн хурмын дотор хөдөлж буй байг онож, Кеннедийг алж чадах юм) гэж албан ёсны мэдэгдэлд дурдагдаж байгаа Ли Харви Освальд үнэн хэрэгтээ туйлын муу буудагч байсныг комисс мөрдөлтийнхөө явц дунд маш баттай тогтоосныг харуулж байна. Түүний буудлагын арга барил нь цэргүүд шиг байтугай зүгээр нэг сонирхогчдын хэмжээнд ч хүрэхээргүй доогуур байсан бөгөөд үүнийг Освальдыг америкийн армид алба хааж байх үедээ сургуулийн бай буудаж байсан тухай албан ёсны баримт, нэлээд сүүлийн үеийн бусад зохих баримтыг хавсарган хууль зүйн үүднээс яг нарийн онож тогтоосон юм.

	Энэ баримт бичгийг хоёрдугаар зэргийн гэж үзлээ ч уг аллагын хэргийг мөрдсөн нэр хүндтэй улсын тусгай комиссын дэвшүүлсэн саналыг ганцхан энэ баримт л эргэлзээтэй болгож чадах ажээ.

	Буудсан хүн ганцаараа байсан тухай албан ёсны дүгнэлтийг Уоррены комиссын гишүүдийн байцаасан хүмүүсийн цөөнх гэрчийн мэдүүлэгт түшиглэсэн нь сонин юм. Энэ номыг зохиогч комиссын илтгэлд хавсаргасан 26 ботид цуглуулсан 121 гэрчийн мэдүүлгийг нарийвчлан судлахад сонин тооцоо гарч байгаа бөгөөд үүнд 32 гэрч сургуулийн сурах бичгийн агуулахын байшингаас буудсан гэж мэдүүлсэн нь сүүлдээ албан ёсны таамаглал болсон юм. 51 (!) гэрч үүнийг огт зөвшөөрөлгүй төмөр замын налуу далангаас ерөнхийлөгчийн машины баруун гар тал дахь Эльм-стритийн өвстэй толгойгоос буудсан гэцгээж байжээ.

	38 гэрч тодорхой санал хэлсэнгүй.

	Уоррены комиссын албан ёсны баримтад шууд тулгуурласан миний энэ тооцооноос үзэхэд ертөнцийн хүмүүст бүрэн тогтоогдсон, эцсийн үнэн болгож дуулгасан тэр зүйлийг мөрдөлтийн явцад олонх гэрч нотлоогүйг харуулж байна. «Уоррены комиссын илтгэлийн гол сул тал бол хэдийгээр шууд гэрчлэгчдийн олонх нь өөр эх сурвалж байгаа хэр нь агуулахаас өөр газраас буудсан гэдгийг буурьтай авч үзэхгүй, татгалзаж байгаад оршино. Агуулахын зургаадугаар давхарт буутай хүн зогсож байгаад наад зах нь нэг юм уу, түүнээс ч олон удаа буудсан байх гэж бид үзэж байна» гэж америкийн «Майнорити оф уан» хэмээх сэтгүүлд бичсэн өгүүллийг зохиогч цохон заажээ.

	1966 оны арван нэгдүгээр сард америкийн хамгийн буурьтай хэвлэл «Нью-Йорк таймс» сонин Кеннедийг алснаас хойш гурван жил болсны дараа Юнайтед пресс Интернейшнл агентлагийн архиваас санамсаргүй илрүүлсэн гэрэл зургийг нийтэлсэн юм. Энэ зурагт ерөнхийлөгчийн сууж явсан машин баруун талаасаа ирж явааг, бас хашааны цаадах товцог толгой дээр байгаа машин, буу шагайсан хүн хажууд нь зогсож байгааг ялгаж болохоор байв. Энэ зургийг агентлагийн архиваас илрүүлсэн дор зориуд бэлтгэсэн сурвалжлагчид Даллас руу очиж, ерөнхийлөгчийн алахыг харсан нэг гэрч, төмөр замын албан хаагч Ли Бауэрстай уулзсан юм гэж сонинд өгүүлжээ. Сонинд нийтэлсэн зурагт харагдаж буй яг тэр газар буюу хашааны цаана ерөнхийлөгч рүү буу чиглүүлэн шагайсан хүнийг нүдээрээ харсан гэж Бауэрс нотолсон байна. Төмөр замчин нэмж хэлэхдээ: «Миний үгийг сонсох хүн тэр үед байсангүй дээ» гэжээ.

	Энэхүү сүржин ярилцлагыг авсан сурвалжлагчдыг редакцын газартаа буцаж ирж амжаагүй байтал Бауэрс... төмөр замын ослын үеэр учир нь олдоогүй нөхцөлд амь үрэгдсэн байна.

	Энд л бид хамгийн чухал зүйл рүү дөхөж очиж байгаа бөгөөд энэ бол өөр элдэв олон зүйл байхгүй байлаа ч гэсэн аяндаа өөрөө болгоомжлоход хүргэж, Далласын гэмт хэргийн хамаг ул мөрийг булахын тулд Техасын маш нөлөөтэй, ер бусын их хязгааргүй хүчирхэг хүчин хийж чадах бүхнээ хийж байна гэж бодоход арга буюу хүргэж байна. Энэ хотын онцгой байдал нь тус хотыг эзэгнэн ноёрхдог цөөхөн хүнийг хяналтгүй эзэд болгон хувиргаж байна. Эздийн санаанд таараагүй хэн боловч ор сураггүй алга болж, түүний сургийг гаргах хүн олдохгүй болдог ажээ.

	Ингэхдээ ерөнхийлөгчийг алснаас хойших хугацаанд аль нэг талаараа хүсүүштэй биш гэрч гэж үзэж болох олон хүнийг нууцаар сэм хороожээ. Тоо нь хэдэн аравт хүрээд байгаа Далласын гэмт хэргийн хохирогчдын нэрсийн жагсаалт аяндаа бүхнийг гэрчилж байгаа юм.

	Жек Рубийн мэдлийн «Тойруулган тоглоом» хэмээх архины мухлагт Кеннедийг алахаас найм хоногийн өмнө болсон нууц уулзалт нь олонх хүмүүсийн үзэж байгаагаар гэмт хэрэгт бэлтгэхийн чухал нэг гогцоо болсон ажээ. Энэ уулзалтад янз бүрийн шалтгаанаар оролцсон хүмүүс гэвэл сэтгүүлч Уильям Хантер, Жеймс Кёте, тэрчлэн хожим нь Рубийн өмгөөлөгч болсон хуульч Том Говард нар билээ. Освальдыг алсны дараа Рубитэй анх ярилцсан хүн бол Говард юм. Хоёрхон биеэрээ уулзаж ярилцах үед Руби болсон бүх хэрэг явдлыг ярьж, Говард ярих, ярихгүй зүйлийнх нь талаар түүнд зөвлөсөн байна. Үүний дараа удалгүй их юм дуулсан өмгөөлөгч нь гэнэтхэн «зүрхний шигдээс» өвчнөөр нас барсан бөгөөд түүнийг төрөл төрөгсөд, хөрш айлынхан нь мэдээгүй, урьд нь тэрээр зүрх муу гэж ер ярьдаггүй байжээ. Хэрэв үүнээс болж учир нь олдохгүй гэнэтийн энэ үхлийн тухай мэдэх олон хүний нэрсийн жагсаалт гараагүй бол тэр талаар онцгой анхаарахгүй өнгөрөх нь ойлгомжтой хэрэг. Гэтэл тодорхой нөхцөл байдал бүрд хуйвалдааныг тодруулах хүн заавал гарч ирдэг билээ.

	Энэхүү муу ёрын урт нэрсийн жагсаалтын дараачийнх нь Хантерын үхэл байв. «Тойруулган тоглоомд» болсон нууц уулзалтад оролцогч энэ хүн Далласын цагдаагийн газрын байшинд цагдаагийн түшмэлийн урилгаар хүрэлцэн очжээ. Хэдэн минутын дараагаар энд «Түргэн тусламжийн» тэрэг ирж, толгойг нь хага буудсан Хантерын цогцсыг аваад явжээ. Дараа нь олон түмэнд сэтгүүлч Хантер золгүй явдалд өртөж үхлээ гэж зарласан байна. Энэ талаар гаргасан албан ёсны илтгэлд дурдаж байгаагаар: 

	 

	«Тэр үед хамт ажилладаг хүнтэйгээ цагдаа, дээрэмчин хоёр болж тоглож байгаад тэрхүү тоглож байсан цагдаагийн төлөөлөгчийн санамсаргүй буу алдсанаас болж энэ золгүй явдал гарчээ». 

	 

	Тамга дарсан үнэмлэхэд энэхүү хачин шоглосон бичгийн доор Далласын өндөр тушаалын түшмэлийн гарын үсэг байгаагүй сэн бол энэ нь тоглоом тохуу хийсэн хачин зүйл шиг санагдаж болох байлаа.

	«Тойруулган тоглоомд» болсон уулзалтад оролцогч өөр нэг хүн, сэтгүүлч Кётег хүзүүг нь хуга мушгичихсан байхыг нэгэн өглөө унтлагынх нь өрөөнөөс олжээ. Алуурч нь олдсонгүй. Энэ удаа албан ёсны мэдээ гараагүй, хориотой зүйлд арай дөхөж очоод золгүй байдалд өртсөн энэ хүнийг дор нь булшлан оршуулаад бас нэг утасны үзүүрийг ийнхүү тас хэрчсэн бөгөөд энэ нь Далласын учир нь олдохгүй битүү муухай цагаригийн хүлээснээс хэнийг ч гаргаагүй юм.

	Томас Киллэмийн эхнэрийг эндхийн олон төлөөлөгч сайн мэддэг, хаана л бол хаана дайралддаг байсан атлаа Далласын ихэс дээдсийн дотор оруулж байсангүй. Рубийн архины мухлагт тэр эмэгтэй завхай зайдангаараа нэрд гарч өдөр бүр, яг тухайлбал шөнө болгон чармаа нүцгэн олны өмнө гарч ирдэг байжээ. Түүний нөхөр нь ч нэг их сүйд болдоггүй, учир нь түүний эхнэрийн ийм ажил гэр бүлийнхээ талаар санаа зоволгүй амар тайван аж төрөн суух боломж олгодог байжээ. Олон жилийн турш Киллэм «Тойруулган тоглоомд» өдөр болгон олон цагаар суудаг агаад Руби, Освальд, энд цугладаг бусад хүн хар, тэдний арчаагүйхэн ажил явдал, энэ газраар дамжуулан Далласын ихэс дээдсийн ойр орчны нүгэлд дуртай хүмүүс, ялтан, өөдгүй хүмүүс, нутгийн цагдаагийн газрын ивээл, найрсаг байдлыг ашиглан холбоо сүлбээ тогтоодгийг сайн мэддэг байжээ. Мэдэх мэдэхдээ бүр сайн мэддэг байжээ. Ийм ч учраас тэр 1964 оны гуравдугаар сард маш нууц шалтгаанаар цонхоор «үсэрч» сэхэлгүй өөд болсон юм.

	Түүний хөнгөн хийсвэр ааштай эхнэр Далила нь дагзандаа сум зоолгож үүнээс өмнөхөн нэгмөсөн дуугаа хураажээ. Тэгээд аанай л алсан этгээдийг ололгүй, гэмт хэргийн учрыг ч тайлалгүй өнгөрч, ийнхүү бас нэгэн хүсмээр биш гэрчийг булшны чулуугаар даржээ.

	Далила Киллэмийн үерхдэг эмэгтэй, бас л «Тойруулган тоглоомд» бүжиглэдэг байсан Нэнси Мунийг Далласын цагдаагийн газар хэрэгтэй гэрч болгон баривчлаад түүнтэй муу юм тохиолдох вий гэдэг шалтаг заан шоронд хорьсон байна. Хэд хоногийн дараа бүжигчин эмэгтэй шоронд дүүжилж үхэв гэж зарлажээ. Сурвалжлагчид асуулт тавьж шалгаахад аанай л «ямар ч тайлбар өгөхгүй» гэж хариулаад өнгөрчээ.

	«Тойруулган тоглоом» хэмээх өөдгүйхэн гуанзны жүжигчдийн хачин явдал үүгээр дууссангүй. Жек Рубийн итгэмжит хүн нь орчин үеийн чамин дуу дуулдаг Карен Карлин гэгч байв. Энэ бол Руби цагдаагийн хэсэг рүү очиж, Освальдыг буудахаасаа өмнө гуанзны арын өрөөнд хаалгаа түгжээд нэг юмны тухай ярилцсан сүүлчийн хүн байлаа. Энэ ярианы үеэр юу ярилцаж, Руби сайн найздаа юуны тухай хэлснийг мэдэх хүн эдүгээ нэг ч байхгүй. Карлиныг хажуугаар нь сум шиг хурдлан өнгөрсөн машинаас хэд хэдэн удаа буудаад алчихжээ. Мөн л түрүүчийн адилаар алсан хүнийг нь ололгүй орхижээ.

	Эрлин Робертс гэгч эмэгтэй бол Рубийн гуанзанд огт хамаагүй хүн байлаа. Тэрээр байшин хөлслүүлдэг жирийн нэгэн эмэгтэй ажээ. Түүнийг гай дайрч, яг түүний байшингийн нэг өрөөг Ли Харви Освальд хөлсөлж авсан байжээ. Бачимдаж сандарч байсан анхны тэр өдрүүдэд Робертс өөр дээрээ цуглаж шавсан сэтгүүлчдэд ярихдаа: 

	 

	«Ерөнхийлөгчийг нас барсны дараа Освальд өрөөндөө хувцсаа сольж байх үеэр манай байшингийн дэргэд цагдаагийн газрын тэрэг ирж, хоёр удаа дохио өгчхөөд яваад өгсөн. Освальд ч тэр дорхноо гэрээсээ гарсан...» 

	 

	гэжээ. Цагдаагийн машины тухай болгоомжгүй үг алдсанаас болоод Эрлин Робертс амь насаа үрсэн байна. Тэр эмэгтэй сэтгүүлчдэд дахиад өөр юм нэмж ярьж амжилгүй «гэнэт зүрх нь зогсож» дорхноо үхсэн аж. 

	Мэргэжлийнхээ дагуу үгэнд дурлаж учрыг нь мэдэх гэсэн сэтгүүлчдийн аминд ч Далласын алуурчдын урт гар хүрснийг хэлбэл зохино. Нууцаар үхэж, одоо болтол учир нь тайлагдаагүй нас барагсдын тоонд хэд хэдэн сэтгүүлч байгааг бид олж мэдэж болох бөгөөд тэгэхдээ тэд бол үнэн мөнийг олох, ерөнхийлөгчийг алсны нууцын зарим талыг боловч мэдэх хүмүүстэй уулзаж, асуух гэж оролдсон америкийн хэвлэлийн төлөөлөгчид л яг байдаг ажээ.

	Дороти Килгален амьд ахуйдаа сэтгүүлчийн ер бусын их азтайгаараа алдаршсан хүн байв. Чухам яаж ямар арга хэрэглэснийг нь хэлэхэд хэцүү боловч энэ эмэгтэй сэтгүүлчдийн дотроос ганцаараа арга заль хэрэглэн Рубийг баривчилсны маргааш нь шоронд нэвтрэн орж түүнтэй нүүр учран ярилцсан байна. Тэр өдрийнхөө орой нь сэтгүүлч эмэгтэй нөхдөдөө хандан «Таван өдрийн дараа би энэ явдлын бүх учрыг хэлж чадна» гэж ам алдчихсан ажээ. Гэвч Дороти Килгален хэнд ч юуны ч тухай ярьж чадаагүй өнгөрсөн бөгөөд учир нь яг тав дахь өдрийнхөө шөнө нь гэртээ нас барчихсан юм. Яаж үхсэний учрыг тогтоолгүй өнгөрчээ.

	Уильям Уоли бол өнөөх золгүй буудлагын дараахан Освальдыг суулгаж явсан таксины жолоог залж явжээ. Байшингийн эзэгтэйн ярьснаар Освальдын хувцсаа солиод, цагдаагийн машины дохио сонсоод гарч явсан тэр байшин хүртэлх замд юу болсныг нягтлан мэдсэн хүн байхгүй. Тогтоож олсон ганц зүйл гэвэл яг энэ тоотой хэдэн мөчид «Тойруулган тоглоомд» болсон улигт уулзалтад оролцсон бас нэг чухал гэрч цагдаа Типпит үхсэн юм. Түүнийг таксинаас Освальд буудаж алсан гэдэг яриа л бий. Яагаад тэгсэн юм бэ гэвэл тэр таксины жолооч Уоли энэ тухай юу ч хэлж чадахгүй юм. Тэр жолооч удалгүй машины ослоос болж өөд болсон бөгөөд гэнэт нэгэн хүнд ачааны тэрэг байдаг хурдаараа ирж түүнийг дайрчээ.

	Маш бүдүүлэг маягаар хийсэн эдгээр хэдэн тохиолдолд Далласын цагдаагийн газрын гар хуруу оролцсон болох нь тодорхой байгааг бид харлаа. Үүнд эрүүгийн нууц хэрэгтэн, их гарын дээрэмчид, мэргэжлийн алуурчид биш яг цагдаагийн савар оролцжээ. Үүнийг онцгойлон анхаарч үзвээс зохих агаад энэ бол бидний ярьж буй зүйлд хамгийн шууд холбоотой юм. Далласын хамгийн баян хүн хотын цагдаагийн газарт өөрийнхөө хүнийг байлгах, мөн энэ газарт мэдэгдэхүйц хэмжээгээр бүрнээ үр ашигтай нөлөөлөх тийм боломж дүүрэн байдгийг нотлох нь бараг илүү хэрэг биз ээ.

	Далласын цагдаагийн газрын бүх тушаалын хүн үнэн учрыг олоход саад хийхийн төлөө хүчин чармайлтаа зориулж байсан гэвэл буруу биз ээ. Фрэнк Мартин Даллас хотын цагдаагийн газрын ахмад байжээ. Освальдыг, дараа нь Рубийг баривчлахад оролцсоныхоо хувьд болсон явдлыг мэдэх нэг гэрч бодох тэр хүнийг Уоррены комисст мэдүүлэг авахаар дууджээ. Комиссоос бэлтгэж өгсөн асуултад түүний өгсөн хариуг сонссоныхоо дараа өөр юм нэмж хэлмээр байна уу? гэж ахмад Мартинаас лавлажээ. Тэрээр «Би юм хэлмээр байна» гээд нэлээд дуугүй байснаа «гагцхүү та нарыг бичиж авахгүй бол үүнийгээ ярина» гэж эрсхэн хариулжээ.

	Фрэнк Мартин хотынхоо ёс заншлыг сайн мэддэг хүн байжээ. Тэрээр чухал тийм зүйлийг комиссын гишүүдэд хэлэх үүрэгтэй гэж үзсэн боловч ийм юм яривал юу болохыг өөрөө мэддэг болохоороо ярьсан зүйлээ бичиж авахгүй байхыг гуйсан байна. «Тэгвэл та яриагүй нь дээр биз дээ» гэж гэв гэнэт хэлэхийг тэр ахмад сонсжээ. Ийнхүү юм мэдэхийг хүсэхгүй байгаа нь хачин хэрэг байгаа биз дээ. Бүр нарийн хэлбэл үнэн мөнийг нь олох ёстой хүмүүс мэргэжлийн дагуух үүргээ хамгийн энгийн зүйлээр ч зөрчиж байгаа хэрэг үү? Далласын эрх баригчид энэ явдлыг яагаад ч юм дуулчихсан байлаа. Цааш нь бүх зүйл нөгөө замаар л өнгөрчээ. Комисст болсон ярианаас хойш хоёр хоногийн дараа Мартинийг дургүйцсээр байхад нь өнөөх Даллас хотын Парклендийн эмнэлэгт аваачжээ. Ахмадыг түргэн зуур үзмэглэснийхээ дараа «маш хурдан хүндэрч буй өмөн танд тусжээ» гэж мэдэгджээ. Гурав хоногийн дараа Далласын цагдаагийн газрын ахмад Фрэнк Мартин үхсэн байлаа.

	Жек Рубийн үхсэн шалтгааны талаарх эмчийн онош ч яг ийм байсныг уншигчдадаа анхааруулмаар санагдаж байна. Энэ бол илчлэх гол гэрч, нарийн ээдрээтэй хуйвалдаанд зүгээр нэг оролцогч биш, харин нэгэн гол хөшүүрэг хүч, ямар ч гэсэн гэмт хэргийг жинхэнэ зохион байгуулахад шууд оролцсон хүн байжээ. Жек Руби аргаа барж явж амиа аврахдаа гуйж гувшихаас эхлээд эздээ илчлэн барьж өгөх хүртэл арга чарга бүхнээ хэрэглэсэн гэнэ. Освальдыг алаад алах ял заагдсан хүмүүсийн өрөөнд хоригдож байсан хүнтэй уулзахыг 1965 оны есдүгээр сард хэдэн сэтгүүлчдэд зөвшөөрчээ. Ийм ер бусын уулзалтыг зохион байгуулагчид ажиг авсан олон түмнийг төөрөлдүүлэх санаа өвөрлөж, Рубигээр илүү үг хэлүүлэхгүйг аль болохоор хичээж байв. Гэвч Руби хуулийнхны сонор сэрэмжийг хийдүүлж залилан хэвлэлд зориулсан мэдэгдэл хийсэн юм. Тэрээр тухайлбал ерөнхийлөгчийг алсантай холбогдол бүхий баримтууд хэзээ ч илрэхгүй гэж хэлээд «яагаад гэвэл хүчирхэг, өндөр тушаалтай хүмүүс ийм зүйлийг хүсэхгүй байна» гэж нэмж хэлжээ. Ярианд суулцаж байсан Рубийн өмгөөлөгч Сол Данн түүнийг яриулахгүйг оролдож үзсэн авч, Руби түүнд хандаж «Намайг тайван байлга, юу хийж байгаагаа би мэднэ» гэж эрсхэн хэлжээ.

	Бүх зүйлийг бодож үзвэл тэр юу хийснээ үнэхээр сайн мэдэж байжээ. Хуйвалдаанд оролцсон олон хүний нэг, хэн хүний хүслийг гүйцэлдүүлэгч Далласын гуанзны эзэн энэ хүн золиосонд гарч, алагдах хүмүүсийн өрөөнд шилжээд байлаа. Тийм ч учраас тэр сүрхий илчилж уурхайг нь уудалж өгөхийн тулд боломж гармагц ашиглаж амжжээ. Гэхдээ тэр тэгж илчлээгүй, гагцхүү өөрийгөө аврахгүй бол амиа бодож ийм арга хэрэглэх болно гэдгээ л ойлгуулаад зогсжээ. Энэ бол тов тодорхой сүрдүүлсэн сануулга байв... 

	Энэ байдал л Рубид оноосон алах ялыг гүйцэтгэхдээ яагаад удаад байсныг нь тайлбарлаж байгаа юм шиг байлаа. Үнэхээр ч хэрэг явдал тов тодорхой мэт байсан агаад харуул хамгаалалт байсаар атал Руби гэгээн цагаан өдрөөр Освальдыг буудан алж, үүнийг сая сая америк хүн телевизорын дэлгэцээс харсан юм. Тэр өдөр Далласаас Америк даяар шууд нэвтрүүлэг хийж байлаа. Хүн алсан нь ил тодорхой бөгөөд дэндүү их зүйл мэддэгээсээ хүсүүшгүй гэрч болсон түүнийг цахилгаан сандалд суулгаж алах гэдэг маш амархан хэрэг байв. Тэгтэл ингэлгүй хэрэг явдал сунжирсаар байжээ.

	Яагаад тэр бил ээ? 

	Хэн нэгэн хүн Руби хамаг юмыг илчлэх болов уу хэмээн болгоомжилж тэрээр цаазаар авхуулах минь зайлшгүй боллоо гэдгээ гарцаагүй ухаарсан үедээ алдах юмгүй гэж шийдээд мэддэг бүхнээ ярьчихна гэж айснаас болсон юм биш биз дээ? 

	Хэрэв ийм байсан бол үхлээ хүлээж байгаа хүнийг удтал аврах найдвар алдуулахгүйгээр албан ёсоор бус, харин яаж ийгээд өөрөөр хороох нь зөв мэт байлаа.

	Руби бүтэлгүй юм болох нь гэдгийг мэджээ. Хоригдсон хэдэн сарын турш, шүүх хурлаас өмнө, дараа нь Рубийн гол хүсэл, аргаа барсан гуйлт гэвэл: 

	 

	«Намайг Далласаас зайлуулаад өгөөч, өөр ямар ч хамаагүй хотын шоронд намайг байлгаж өгөөч. Энд намайг яасан ч ална» 

	 

	гэж байжээ. Далласт болсон Уоррены комиссын мөрдөн байцаалтын үеэр Руби комиссын гишүүдээс өвдөг сөхрөн гуйж: 

	 

	«Энд би юм хэлж чадахгүй.. Намайг Вашингтонд аваачвал би бүгдийг нь ярьж өгье» 

	 

	гэж уйлагнаж байсан юм.

	Хуйвалдааны нууцын талаар багагүй зүйл хэлж өгөх хүмүүсийн нэг болох Жек Руби Далласын ихэс дээдсийн мэдэлд байгаа цагт хуйвалдагсад амар тайван байсан бөгөөд Руби юм ярихгүйг лавтайяа мэдэж байлаа. Ярьдаг юм аа ч гэсэн түүнийг нь тоохгүй байх гэж санажээ.

	Гэвч Далласын эрх баригчид, үнэнийг булж нуухад нь тэдэнд тусалсан хүмүүсийн шившигтэй явдлаас болоод Рубийн хэргийг шинээр байцаах, тэгэхдээ түүний Далласын эрхтнүүдийн ивээлээс ангижруулах тухай шаардах нь ихэссэн байна. Рубийг Далласын шоронгоос 1967 оны хавар Уичито-Фоллс хотноо авчирч тэнд хэргийг шинээр мөрдөн байцаана гэж зарлачхаад байлаа. Энэ бол аливааг дарж булахдаа чадамгай хүмүүсийн хувьд ноцтой аюул боллоо. Хүсүүшгүй гэж үзэгдсэн гэрчийг устгаж дуусгах гэсэн тэдний хамаг хүчин чармайлт үүгээр хязгаарлагдах аюултай байв. Онц холбогдолгүй зүйлийг мэдэж байсан хүмүүс үүрд үгүй болсон авч, олон зүйлийг мэддэг гэрчийн этгээд алагдахаас айсандаа утсан чинээ улаан амиа аврахын тулд бүхнийг илчилж болох байжээ.

	Гэтэл Далласын алуурчдыг тийм ч амархан номхотгочхож болохгүй ажээ. Тэд Рубийг суллаад тавьчих хүсэлгүй байгаа нь тодорхой. 

	Үнэхээр ч ингэсэн юм. 

	1966 оны сүүлчийн өдрүүдэд шоронгийн эрх баригчид түүнийг «эмнэлгийн шинжилгээ хийлгэхээр» Парклендийн (өнөөх л эмнэлэг) эмнэлэгт шилжүүлэх боллоо гэж мэдэгджээ. Үүнээс өмнө Руби олон сарын турш эмнэлгийн хянуур ажиглалтад байсан боловч бараг өдөр болгон тогтмол шинжлээд байхад сэжигтэй юм ер олдохгүй байв.

	Хоригдогч муу ёрлоод байлаа. Түүний сэтгэлийн зовлон бүр сандарч балмагдсан хүний байдалтай болж, тэр нь үргэлж унаж тусдаг хэлбэрээр илэрч эхлэв. Түүнийг маш хатуу чанд хамгаалалт бүхий өрөөнд тусгаарлан хэвтүүлсэн дороо элдвээр «шинжлэхээс» өмнө хоногт маш олон удаа янз янзын тариа хийж эхэлсэн байна. Хэд хоногийн дараа маш их хүндэрч буй уушгины өмөн тусжээ гэсэн онош тавьжээ. 

	Өвчин дорхноо газар авч 1967 оны нэгдүгээр сарын 3-ны өглөө хамгийн чухал нэг гэрч маань үүрд амьсгаа хураажээ. Даллас түүнийг өөрийнхөө үхлийн савраас мултлаагүй учир тэр энэ аймшигт хотод үүрд үлдэж хамаг нууцаа Далласын газар шороонд булсан билээ.

	Ийнхүү аймшигт цагариг нэгмөсөн таг битүүрлээ.

	Аглаг шугуйд хорт махчин амьтад улангасан дайрдаг шиг америкийн чулуун битүү ширэнгэд эзэгнэж суудаг Далласын нууц бөгөөд бүхнийг дийлэгч эзэд ийнхүү 30 гаруй хүний хүүрээр овоо босгожээ. Энд хүчээр түрээ барих нэг л хууль ноёрхож, өнөөгийн Америкт мөнгөтэй л бол хүчтэй, хэдий их мөнгөтэй бол төдий чинээ хүчтэй чадалтай байдаг. Тэгээд хаа нэгэн газар хэн нэгэн хүний «зөрчиж буй ардчиллын» талаар заримдаа үглэн ганьхарч байдаг «Америкийн их хэвлэл» гэгч бусад олон тохиолдлын нэгэн адилаар энэ удаа ч тайван загнаж, огтхон ч зовсон шинжгүй өнгөрсөн юм. 

	Ерөнхийлөгчөө туулай алж байгаа юм шиг буудчихаад дараа нь үнэн мөнийг нь олоход туслахуйц тийм хүмүүсийг удаа дараалан алж, хууль бус явдал, бүдүүлэг хүчин илэрхий ноёрхож, «ардчиллыг хамгаалагчид» сайндаа л гэхэд харамсал илэрхийлэн санаа алдаж, нэг бол бүр таг дуугүй амаа жимийж байна.

	Энэ замбараагүй байдал нь тэдний ойлгодог ардчилал гэгчид бүрнээ тохирч байгаа бололтой. Энэ үед Америкийн толгой баян тэрбумтны нэг Гарольд Лафайет Хантын өмнөх үеийн зүтгэлтэн, цолгүй дарга Вандербильтийн хэлсэн 

	 

	«Хууль гэнэ үү? Би хуулиар яах юм бэ? Би хүчгүй гэж үү?» 

	 

	хэмээсэн хэн ч давташгүй ичгүүр сонжуургүй үгийг санахгүй байхын арга алга аа.

	 

	 

	ХАНТ ДЭЭВЭРТЭЭ ГАРСАН НЬ

	1965 оны намрын нэгэн өдөр Гарольд Хант өөрийнх нь ажлын өрөөнд ирсэн сэтгүүлчдийг цахилгаан шатаар өгсүүлж, өөрийнхөө албаны байр байдаг 50 давхар барилгын дээвэрт байгуулсан алсыг харах талбайд гарахыг хүсэхдээ ямар зорилго өвөрлөснийг тайлбарлах хүн бий болов уу?

	Дээврээс ажиглахад их хотын бишрэм сүрлэг байдал илхэн үзэгдэнэ. Хүмүүс гэдэг ганц цэг шиг, чүдэнзний хайрцгаас ихгүй харагдах машин тэрэг хотын гудамжаар сүлжнэм. 

	Хант тэнд гарсан хүмүүст хандаж нэг л хачин чахарсан дуугаар хэлэхдээ:

	— Ноёд оо! Тийшээ хараарай. Тэр нэг тоосгон байшинг харж байна уу? Үгүй ээ, тэнд биш, зүүн гар тийшээ, энэ саарал замын дагуу хараач. Одоо олж харав уу? Хоёр жилийн өмнө яг энд Кеннедийг буудсан шүү дээ гэжээ.

	Бөмбөгөр оройтой дээврийнх нь дор, олсон дээр явагч биеийнхээ жинг тэнцүүлэн нарийхан уяан дээгүүр алхах үед циркийн дотор амьсгаа даран чагнадаг шиг тийм анир чимээгүй боллоо. Хант хэлсэн үгийнхээ улмаас хүмүүсийн дотор бий болсон учраа олохгүй, таг болцгоосон байдлыг таслах гэж зориуд чанга дуугаар санаа алдан, Кеннедийн нас барсан нь «улс орны хувьд айхавтар золгүй явдал» болсон гэж нэг юм шивгэнэсэн болох аяджээ.

	Гэвч сайныг хүсэж харамсал илэрхийлсэн зан тэр хэвээрээ удаан байж чадсангүй. Удсан ч үгүй Хантын тэр байдал эвдэгдэж, хорсож занасандаа түүний жингэнэсэн хоолой нь бүр зангирч, түүнийгээ нуухыг ч оролдолгүйгээр, Кеннеди өөрөө хүссэн хүсээгүй ч Америкаас урван тэрслэгч болсон юм гэж ярьжээ. 

	 

	«Тэр гөлийрч алмайж их зүйлийг алдсан. Бас бага ч үгүй хэрэг тарьсан даа» 

	 

	гэж тэрбумтныг хэлэхэд түүний гал цог нь буурсан цэнхэр хөх нүд гэнэтхэн өөдгүй янзаар цэхэлзэж байжээ.

	Хант чухам яах гэж дээвэр өөд аялж, ерөнхийлөгчийг алсан талаар худлаа санаа алдаж маягласны учрыг хэлэхэд бэрх юм.

	Далласын гэмт хэргийн учиг үзүүрийг яаж нарийн сайн нуулаа ч, алхам болгоноо тооцоолон 1963 оны намар яаж их болгоомжлон ажилласан ч үүний дараа Хант өөрөө, түүний туслагчид алив нэг зүйлийг илчлэн үзүүлж, тунгаан бодох, задалж үзэх, харьцуулан шинжихэд аргагүй хүргэсэн юм.

	Гарольд Хантын хамгийн дотно, нэн итгэсэн найз нь үргэлж амьсгаадаж хөлс нь бурзайчихсан явдаг, тарган цатгалан биетэй Тэд Дили гэгч билээ. Тэд олон жилийн турш үерхэж байгаа бөгөөд Тэд Дили өөхөлж цэлцийсэн үргэлж гүйлгэнэсэн онигор нүдээ нууж хар бараан шил зүүдэг ажээ. Энэ хүн бол Хантын мэдлийн хамгийн том «Даллас морнинг ньюс» гэгч сонины эзэн юм. Дили яг энэ аллага болохоос сар тав хоногийн өмнө гэнэтхэн Далласаас Вашингтон руу нисэж ирсэн нь тодорхой болсон юм. Вашингтонд тэрээр хамаг байдаг арга чарга, холбоо сүлбээгээ ашиглаж байгаад хэвлэлийн хэдхэн төлөөлөгчдөд зориулан Цагаан байшинд Кеннедийн өргөн барьсан өглөөний зоогт орох урилга олж авч амжсан байна.

	Энэ зоогт байлцсан америкийн нэрт сэтгүүлч Чарльз Бартлетийн хожим ярьснаар урьд өмнө гараагүй хэл ам таталсан нэг явдал энэ зоог дээр гарчээ. Дили хүлээн авалтад оролцогчдын гайхлыг төрүүлж, хамгийн наад захын ёс горимыг бүдүүлгээр зөрчин ерөнхийлөгчид хандаж түүний улс төрийн бодлогын талаар туйлын эв хавгүй илт өдөөсөн хэлбэрээр ярьж эхэлжээ. Хантын найз өөрийнхөө зориуд хамаагүй загнасан тэр байдлаа шууд доромжилж дайрсан зүйлээр дуусгаж:

	— Ноён ерөнхийлөгч Та, мориор давхисан удирдагч байхынхаа оронд ямбий тэргээр салгалж байна гэж хэлжээ.

	«Дилийг ингэж ярьсны дараа ширээний ард цөм анир чимээгүй болцгоож, энэ нь их л удаан үргэлжилсэн юм. Уурлаж бухимдсан ерөнхийлөгч биеэ барих гэж мэрийж байгаа нь илт байлаа. Тэгээд хэсэг чимээгүй байснаа Кеннеди аяархан боловч нэр төрөө бодсон байдлаар:

	— Ноён Дили, та бид хоёрын зөрөө бол та Америкийн Нэгдсэн Улсын ерөнхийлөгч болоогүй, би болсонд, бас та биш, би 180 сая америк хүний төлөө хариуцлага хүлээж байгаад оршино гэж өгүүлжээ.

	Дараа нь арга буюу биеэ барьж тэвчээгүй, далайн цэргийн дарга агсан ерөнхийлөгч зарим хүн дайныг биеэр үзээгүй цагтаа дайныг хүсэж байдгийг зөндөө үзсэн гэж ёжлонгуй байдлаар өгүүлээд дайныг ойроос үнэрлэж мэдэх үедээ ийм дайнчид дорхноо дайнаас залхдаг юм даа гэж билээ.

	— Дайны тухай ярина гэдэг дайтахаас илүү амар хэрэг шүү гэж Кеннеди Хантын илгээсэн элчийн үгийг зогсоосон билээ.

	Зоог дуустал ерөнхийлөгч дахиж Дилид хандалгүй байсаар салахдаа тун ч хүйтэвтэр байлаа» гэж Бартлет хэлсэн юм.

	Таван долоо хоногийн дараа 1963 оны арван нэгдүгээр сарын 22-нд мөнхүү Дилид хамаарах хоёр явдал болсон байна. Яг энэ өдөр Дилийн мэдлийн яг тэр сонинд «Ноён Кеннеди Далласт тавтай морилно уу!» гэсэн гарчигтай, өргөн хар хүрээ татаж бичсэн их л доромжлонгуй үл тоомсорлосон зарлалыг илхэн газраа нийтэлсэн байлаа. Гашуудлын бүдүүн хар хүрээнд хийсэн өдөж сөдсөн маягийн тэр зүйлд далдалмаар аядсан өдөлт агуулагдсан байжээ.

	Дили гашуудлын зарлалтай дугаараа хэвлэлд шилжүүлээд ажил дээрээ хоцорч тэр үеийн гэрч нарын мэдүүлж байгаагаар төдхөн мөнөөх Жек Руби түүний өрөөнд хүрч иржээ. Санамсаргүй тохиол гэж үзэх юм бол үнэхээр гайхалтай хэрэг шүү!

	Ерөнхийлөгчийн цайллага дээр гаргасан өдөөн хатгасан үг яриа, Дилийн сониндоо нийтэлсэн доромжлонгуй зарлал санамсаргүй зүйл бус, харин сайтар бодож төлөвлөсөн гарал нэгтэй зүйл байсан нь энэ хоёр үйл явдлыг заагласан хугацаанд Дили гараа амраалгүй, атаархам шаламгай ажиллаж байснаар нотлогдож байна. Тэрээр тухайлбал мянга мянган ухуулах хуудас хэвлүүлж, ерөнхийлөгчийг ирэхийн өмнө Далласын гудамжинд жирийн зорчигч хүмүүст тарааж байжээ. Эдгээр ухуулах хуудсанд ерөнхийлөгчийн зургийг яг эгц урдаас нь, бас хажуу талаас нь авч хоёр янзаар нийтэлсэн байлаа. Яг л эрүүгийн гэмт хэрэгтнүүдийг зарлахдаа авдаг тийм янзаар авсан зураг байжээ. Гэрэл зургийн дор «Төрөөс тэрсэлсэн хэргийн учир хайж байна» гэж тайлбар зүүжээ.

	Кеннедийг алах зорилготой хуйвалдаан байсныг үгүйсгэх гэж оролддог хүмүүсийн ердийн нэгэн учирлал бол хэрэв ганц хүн зорьсноо биелүүлэхэд Далласын гудамжаар ерөнхийлөгчийн явж өнгөрөх замыг яг урьд нь мэдэхэд хангалттай байсан бол маш нягт нямбай зохион байгуулахад хэд хоног хэрэгтэй байсан болохоор Далласын эрх баригчид уул замыг нууцалж байсан билээ гэдэг хариу юм. Гэвч ерөнхийлөгчийг Далласт ирэхээс олон хоногийн өмнө Техас муж улсын захирагч Коннэлийн хийлгэсэн бөгөөд энэ айлчлалын хамаг нарийн ширийн зүйлийг тодотгосон зөвлөгөөний протоколоос үзэхэд тэнд Дилийн хүү Жозеф оролцсоныг бид мэдэх бөгөөд ингэхлээр тэр бүх зүйлийг, тэр дундаа ерөнхийлөгчийн явах замыг ч мэдэж байжээ.

	Хантын гэр бүл Далласын хэрэг явдалд оролцсон гэдгийг энэ бүх зүйл тойруу замаар нотолж байгаа юм биш үү? гэж зарим хүн мэтгэж болох юм. 

	Гэхдээ шууд нотлох зүйл ч байгаа билээ. 

	Муухай явдал болохоос хэдхэн цагийн өмнө «Даллас морнинг ньюс» сонинд нийтэлсэн гашуудлын зарлал хожим мөрдөлтийн үед их анхаарал татсан юм. Иймэрхүү ёр зөгнөл нь зүгээр нэг дуулсан зүйл бус, харин гагцхүү өдөөн хатгасан зөгнөл байсан бол тун ч сэжигтэй санагдаж байна. Ийм учраас энэ явдлыг хэн хийсэн, энэ зарлалын цаана ямар хүн байсан бэ гэдэгт хариулах нь хэргийн байцаалтад багагүй чухал зүйл байлаа.

	Гэмт хэргийг мөрдөн байцаасан Уоррены комисс энэ чухал баримтын хажуугаар зүгээр тойрч өнгөрсөнгүй. Тэр комиссын тогтоосноос үзвэл мөнөөхөн зарлалд тун ч өглөгчөөр мөнгө төлж, сонины кассад 1463 доллар төлсөн байв. «Жон Бэрчийн нийгэмлэгийн» гишүүн Жо Гриннен гэгч уг мөнгийг өгсөн байлаа. Тэр хүний мэдэгдсэнээр зарлалыг нийтлэхэд зориулсан мөнгийг техасын гурван том баянаас авсан байв. Эд бол Эдгар Р. Крисси, X. Р. Брайт, Нельсон Банкер Хант нар байлаа. Гарольд Лафайет Хантын хүү бага Хант шүү дээ!

	Энэ байдал бол Далласын аллагад дам бус шууд хамаатай зүйл юм. Сонинд гарсан зарлалын үнийг Хантын хүү төлөлцсөн болох нь албан ёсны мөрдөн байцаалтаар тогтоогдсон бөгөөд уул зарлал гэмт хэргийг мөрдөхөд энэ хэрэг явдал урьдаас төлөвлөсөн зохион байгуулалттай ажил байсныг нотлох нэг зүйл болж өгчээ.

	Орь ганцаараа зориглон хийсэн ганцхан алуурчин байсан гэдгийг аяндаа нотлоод өгч буй энэхүү сайтар нягтлан бодож бэлтгэн хийсэн өдөөн хатгагч суртал нэвтрүүлгийг «Америкийн мөрдөх хороо» хэмээх нэр олж авсан зохион байгуулах төвөөс чиглүүлж байжээ. Бид энэ «хорооны» бүрэлдэхүүнийг бүрэн гүйцэд мэдэхгүй. Гэвч «хороонд» оролцсон нь тодорхой болоод байгаа хоёр зүтгэлтнийг бодоход их зүйлийг тунгаамаар санагддаг. 

	Үүний нэг нь Америкийн бүх фашист байгууллагаас өнөөдөр хамгийн фашист гэгдэхүйц «Жон Бэрчийн нийгэмлэгийн» Далласын толгойлогч юм. Нөгөө нь өнөөх Нельсон Банкер Хант буюу Гарольд Хантын хүү, өв залгамжлагч, хагас тэрбумын хөрөнгө эзэмшигч бага Хант билээ.

	Энэ бол шууд хамаатай учирлал даруй мөн. Энд яг Гарольд Хантад хамаарах, саяхан тодорсон нэгэн баримт дурдъя. 

	1961 оны намар Хантын өргөөнд санамсаргүй зочин болж байлцсан америкийн нийтлэгч Альфред Бёрке энэ тухай ярьсан байна. Бёркегийн ярьсанчлан тэр үед Хант ерөнхийлөгчийг занан зүхэж, аль байдгаараа харааж, миний эд баялагт хор хүргэх гэж байна хэмээн уурлаж байжээ. Тэр үед Бёркегийн тэмдэглэж авсан тэрбумтны нэгэн үг сэтгүүлчид тун гайхалтай санагджээ. 

	 

	«Манай засгийн газарт шигдсэн урвагчдаас салъя гэвэл тэднийг цөмийг нь буудахаас өөр арга алга» 

	 

	гэж Хант хэлж байжээ. 

	Нэгэнтээ хэлсэн үг нь хууль байдгийг тийм хөрөнгө эзэмшигч Хант андахгүй болохоороо тэрээр энэ үедээ хэлсэндээ хүрэхээр шийдсэн ажээ. Энэ бол өнөөх итгэлтэй найз юм уу, хүүгийнх нь тухай бус харин яг Гарольд Хантын тухай, түүний нийтэд мэдэгдсэн үгийн тухай яригдаж буй хэрэг шүү дээ.

	Далд явуулгадаа нефтийн эзэн олон арван хүнийг татан оролцуулсан ажээ. Ардчилсан намын 1960 оны их хурлын өмнө Хант идэвхтэй ажиллаж байлаа. Кеннедийн нэрийг дэвшүүлэх төлөвтэй болоод ирэхийн үед Хант протестант шашин шүтдэг төлөөлөгчдийн олонх нь католик шашинд дургүй байдгийг ашиглаад авахаар шийджээ. Түүний даалгаснаар Хантын гэр бүлийн гэгээн лам Крисуэлл их хурлын өмнө Америкийн бүх протестант шашинтанд хандан уриалга зохиож, католик шашин шүтдэг Кеннедийг ерөнхийлөгчөөр сонговол чөтгөр шулам ялсан хэрэг болж, жинхэнэ шашинд үхлийн цохилт болно гэж номнож байжээ.

	Энэ уриалгыг Хантын мөнгөөр сая сая хувиар хэвлэж Америк даяар тараасан байна. Хант өөрөө уриалгын тухай юу ч мэдээгүй, үүнийг өөрийн нь зөвшөөрөлгүйгээр нэг албан хаагч хэвлүүлэн тараасан гэж нотолж байжээ. Хант үүрэндээ юу гэж байдгийг гадарлах хэнд ч болов ийм тайлбар худлаа нь тодорхой. Хантын зөвшөөрөлгүйгээр түүний эзэнт улс дотор болдог зүйл гэж байхгүй.

	Их хурлын үед Хантын өөрийнх нь илэн далангүй ярьснаар, төлөөлөгчид хуралдаж байсан барилгын хажуугийн зочид буудалд байрлаад өдөр бүр өөрийн гараар Жонсонд зориулан меморандум бэлтгэж, Жонсон юу хийвэл зохихыг зөвлөж байжээ.

	— Хэрэв Линдон миний үгийг дагасан бол Кеннеди түүнийг яасан ч ялахгүй байсан юм. Ингэхэд Кеннедийн нэрийг дэвшүүлсний дараа Жонсоныг нэрсийн жагсаалтын хоёрт орохоо зөвшөөрч дэд ерөнхийлөгч болохоо мэдэгд гэж би л Жонсонд зөвлөсөн юм... хэмээн Хант ер зовсон шинжгүй, илүү даруу зан гаргалгүй ярьж байлаа.

	1963 оны арван нэгдүгээр сарын 22-ны үйл явдалд Гарольд Хантын нэг хүү Нельсон ямар үүрэг гүйцэтгэсэн талаар холбогдох сэжигтэй байдлыг бид дурдсан билээ.

	Хантын өөр нэг хөвүүн Ламар Хант зарим талаараа энэ явдалд холбогдолтой болох нь саяхан тодорсон бөгөөд энэ бол эцгээсээ худалдаа наймааны арга заль өвлөж аваагүй ч гэсэн элдэв хачин явдал, мөрийтэй тоглох шуналыг нь залгамжилж, америкийн хөл бөмбөгийн холбооны нэг дарга болсон юм.

	Жек Руби ерөнхийлөгчийг алахаас хэдхэн хоногийн өмнө Ламар Хантын ажлын газар луу очиж, тэрбумтны хүүтэй нэлээд хэдэн цагийг хоёулхнаа цуг өнгөрөөснийг гэрчийн мэдүүлгээр тогтоожээ.

	Үүнийг санамсаргүй тохиолдол гэж болох юм. Арай л олон тохиолдол биш гэж үү? Бас тэгээд энэ олон тохиолдол өөр газар биш, заавал Хант, түүний хүүхдүүдтэй болдгийн учир юу вэ?

	Харин тэгэхдээ энэ бүхэн урт гинжний эцсийн ганц гархи нь биш ээ. Ерөнхийлөгчийг буудахын яг өмнөхөн өглөөгүүр Руби гашуудлын хар хүрээтэй, өдөөн хатгасан үгтэй зарлалыг дөнгөж нийтлээд байсан сонины газарт Хантын найз Дилитэй ярилцжээ. Намба төвшин буурьтай хүн болох гэж санаархдаг агаад Далласын ихэс дээдсийн гэр орноор орж гардаг баян Дили, шөнийн сэжигтэй газрын бүдүүлэг авиртай эрхлэгч хоёрын хооронд нийлэх юу байв гэж дээ гэж болохоор юм. 

	Гэлээ ч гэсэн!

	Освальдыг алагдсаны дараа хэд хоноод Рубийг баривчилж, гэр орныг нь нэгжихэд гарсан бичиг цаасны дотроос Хантын ухуулгын бөөн материал, бас Хантын радио станцын нэвтрүүлэгт зориулсан хоёр жүжгийн зохиол олдсон байна. Шөнийн архины мухлагийн эзэн радио нэвтрүүлэгт ямар хамаатай байв? Руби Хантын мөнгөтэй ямар нэг талаар холбогдох байсан учраас л тэднийд эдгээр материал байсан юм биш биз дээ? гэсэн асуулт гарч байна.

	Освальдыг алсан шөнийн архины мухлагийн эзэн Жек Руби, Хантын радио станцын материал хоёр бол хоорондоо хамаагүй гэж санагдахуйц хөндий зүйл боловч нэг явдлын хувьд дэндүү сэжиг төрүүлэм олон гэхүйц бас өөр нэг «тохиолдлын» дагуу гэнэтхэн шууд холбоотой болоод явчхаж байгаа юм.

	Энэ «тохиолдол» бас л Хантад шууд хамаатай юм. Өнөөх золгүй явдал болсон өглөө Хантын «Амьдралын чиг шугам» хэмээх радиогийн хөтөлбөр Далласт зориулсан нэвтрүүлгээ нэгэн тайлбар өгүүллээр эхэлж, энэ нь шууд өдөж сөдсөн зүйл гэхээс өөрөөр хэлж боломгүй байлаа. Нэвтрүүлэгч их л хорсолтойгоор мэдэгдэхдээ, одоогийн засаг захиргааны үед «америкчууд өөрсдийн эрх баригчидтай ач тач үзэлцэхдээ ашиглаж болохуйц галт зэвсгийг хэрэглэж болохгүй гэж америкчуудад хориглох цаг эхэлж болох юм» гэжээ.

	Энэ бол өөрөөр хэлбэл ерөнхийлөгчийг бушуухан бууд, боломжийг бүү алд, тэгэхгүй бол хожидно шүү гэсэн үг байлаа.

	Харин зөвхөн үүгээр дуусахгүй, өөр нэг зүйл тодорсныг аваад үзвэл дүр зураг нь бүр ч илэрхий тодроод ирэх болно.

	Дээр тэмдэглэсэнчлэн ерөнхийлөгчийг алахаас найман хоногийн өмнө арван нэгдүгээр сарын 14-нд өнөөх Жек Рубийн мэдлийн «Тойруулган тоглоом» хэмээх мухлагийн нууц өрөөнд далдуур уулзалт хийж, үүнд Руби, хэрэгт холбогдохуйц байдлаараа мөрдөн байцаалтынхны сонирхлыг татсан Бернард Вейсман гэгч хүн, Рубийн найзууд, ерөнхийлөгчийг алснаас хойш 45 минутын дараа маш хачин нөхцөлд Далласын нэгэн гудамжинд алагдсан цагдаа Ж. Типпит (энэ хүнийг Освальд алсан гэж дараа нь мэдэгдсэн юм) нар оролцжээ. 

	Ийнхүү дахиад нэг нууц хүн гарч ирлээ. 

	Аллагын учрыг мөрдөн байцаах комиссын дарга, Дээд шүүхийн дарга Эрл Уоррен Рубийг байцааж байхдаа энэхүү нууц хүнийг «нэг л» «нефтийн баян эзэн» хэмээн нэрлэсэн тухай мэдээ америкийн хэвлэлд үзэгдээд өнгөрсөн ажээ. Хамаг гогцоо нь энд л байгаа хэрэг.

	Мөрдөн байцаалтыг будилаантуулах, «Тойруулган тоглоомд» болсон зөвлөгөөнийг зүгээр нэг сайн найзуудын уулзалт мэтээр харуулахыг хичээхдээ Руби байцаалтын үеэр анхандаа энэ уулзалт, ерөнхийлөгчийн энэ хотод ирэх гэж байсан явдал хоёр хоорондоо ямар ч холбоогүй байсан юм гэж байснаа сүүлдээ будилж, өөрөө өөртэйгөө зөрөх болжээ. Гэвч гэнэтхэн мэдэгдсэн энэ чухал зүйлийн талаар ямар ч аргаар түүнээс тодорхой мэдэх аргагүй байсан бөгөөд энэхүү нууц «нефтийн баян эзэн» гэж хэн болох, өөдгүй хүмүүсийн цугласан архины мухлагт тэр яах гэж ирсэн, Жек Руби хийгээд гэмт хэрэг гарахаас долоо хоногийн өмнөх сэжигтэй нууц уулзалтад тэр ямар хамаатай байсан зэргийг мэдвэл сонин байлаа. 

	 

	«Нефтийн эзнийг хүрээлж буй нууц байдлыг хэн ч тайлаагүй тул энэ нь америкийн түүхэнд гарсан хамгийн их эмгэнэлт явдлыг тал бүрээс нь бүрэн гүйцэд судлахад бүх зүйлийг тодруулахын төлөө байгаа хүмүүсийн сэтгэлийг зовоож байна» 

	 

	гэж «Нью-Йорк жорнэл Америкэн» сонинд мэдэгдсэн юм.

	Мөрдөн байцаалтынхан энэ асуултыг одоо ч гэсэн хариулж чадаагүй байна. Бид ч гэсэн шууд баримт магадалгаа байхгүй болохоор одоохондоо хэлэх зүйл алга, гэвч үүнийг бичсэн хүний бодож байгаагаар ийм баримт гарч ирэхгүй гэх газаргүй юм. Ингэхэд бүх зүйлийг бодож үзэхэд Америкт үүнийг гадарлах ёстой хүмүүс энэ талаар ерөнхийлөгчийг алсан анхны өдрөөс эхлэн ямар нэг зүйлийг мэдэж байгаа хэр нь ээ дуугүй л байна.

	Гадарлаж байна гэж би яагаад бодож байна вэ? 

	Буудлага болсноос хойш хэдэн цаг өнгөрөхөд юу болсныг аваад үзэцгээе. Нас барсан ерөнхийлөгчийн цогцсыг Далласын эмнэлэгт байхад, зовлонд учирсан бэлэвсэн эхнэр нь нөхрийнхөө цусаар будуулсан хувцсаа сольж амжаагүй байхад, аллагын тухай яаравчлан зохиосон албан ёсны мэдээ олонд тарж амжаагүй байхад, Далласын гудамжаар цагдаа нар, хувцсаа сольж өмссөн тагнуулч нар сандран гүйлдэж байх үед бүхнийг чаддаг Холбооны мөрдөн тагнах товчооны туршуул, төлөөний хүмүүс Далласын захад байрласан Гарольд Хантын өрөөний таг түгжээстэй хаалгыг балбаж байлаа.

	Тэд тэрбумтныг баривчлахаар энд ирээгүй нь мэдээж. Америкт тэрбумтныг баривчлахгүй. Тэд Хантынд ирэхдээ ядаж ямар нэгэн асуулт асуухаар ч ирээгүй бөгөөд аливаа мөрдөлтөд иймэрхүү зүйл асууж лавлах нь хэрэгтэй байдаг билээ. Тэд их л хүндэтгэлтэйгээр хүрч ирсэн нь Хантыг шөнийн харанхуйгаар хотоос сэмхэн зайлах тухай хэлэхээр тэднийд очсон байв.

	Бүхнийг чаддаг Холбооны мөрдөн тагнах товчооны ажилтнууд чухамдаа өөр газар луу очоогүй заавал энд ирснийг анхаарагтун! 

	Аллагын учир шалтгаан, гүйцэтгэсэн эздийг нэрлэж амжаагүй байсан тэр үед л Холбооны мөрдөн тагнах товчооны төлөөний хүмүүс Хантынд шууд хүрэлцэн очихдоо үнэний учрыг олохоор ирээгүй, харин гагцхүү нефтийн хааны эрхэм аюулгүй байдалд зовж, урьдчилан сануулахаар л очсоныг бодоцгооё. АНУ-ын ерөнхийлөгчийн аюулгүй байдлыг хангахад санаа тавих, тэр ч байтугай ердийн албан үүргээ гүйцэтгээгүй Эдгар Гуверийн захирсан тэр хүмүүс нефтийн эзний энх тунх байдалд санаа зовж, нэн шаламгай шуурхай ажиллаж байжээ.

	Товчоор өгүүлбээс тэр шөнөдөө Гарольд Хант гэр бүлийнхэнтэйгээ цуг тусгай онгоцоор Балтимор хот орж, Кеннедийг алснаас хойш олон долоо хоногийн турш хэрэг явдал яаж өнгөрөхийг хүлээж цагдаагийн соргог хараан дор маш чандлан нууцалсан байдалд байжээ. Энэ баримтыг Америкт мэдэх ч хүн ховор бөгөөд тэр тусмаа бүр ч гайхалтай санагддаг бил ээ!

	Үнэнийг хэлэхэд, өөр олон зүйл байхгүй, ганцхан энэ баримт л байхад ерөнхийлөгчийн эсрэг хуйвалдаанд техасын эзэн, тэрбумтан Гарольд Лафайет Хант ямар үүрэг гүйцэтгэснийг, бас Гуверийн толгойлсон Холбооны мөрдөн тагнах товчоо энэ явдалд яаж оролцсон хийгээд тэд Далласын гэмт хэрэгт хэрхэн холбогдох, ямар зорилго, учир шалтгаан, хариуцлагатай байсан тухай нухацтай бодох боломж олгож байна.

	 

	 

	... Таван жил өнгөрлөө. Ерөнхийлөгчийг алсны улмаас үүссэн шуугиан намдаж эхлэв.

	Калифорнид анхан шатны сонгуульд чухал ялалт хийж, энэ нь өөрийн нь бодож байснаар ардчилсан намын их хурал дээр амжилт олохын гараа болсныг дөнгөж дуулаад байсан Роберт Кеннедийн сэтгэл өег талтай байжээ. Хотын төвд байдаг «Амбассадор» буюу орчуулбал «Элчин сайд» гэсэн нэр нь хүртэл ихэмсэг дээдсийн газар гэдгээ харуулсан тэнгэр хадсан үнэтэй зочид буудал бол энэ хотод улс төрийн ажиллагаагаа явуулах түр байр байгуулсан Роберт Кеннедийн ажилтнуудад Цагаан байшинд орох замын сүүлчийн нэг өртөө мэт санагдаж байлаа.

	Гэнэт буу тасхийлээ. 

	Хэдхэн хурмын өмнө Америкийн түүхэнд 37 дахь ерөнхийлөгч болно гэж олон хүний үзэж байсан 43 настай сенатч Роберт Кеннеди хэдий ядарсан ч амжилт олсондоо баярлан, америкчуудын сэтгэлд нийцсэн бөгөөд ахимаг настай болж яваа энэ хүний царайг ид залуу болгодог өнөөх инээмсэглэлээрээ инээж, телевизээр үгээ дуусгаж байжээ. Тэрээр өөрийн нь төлөө саналаа өгсөн Калифорний сонгогчдод баяр хүргээд амар тайван нойрсохыг ерөөгөөд өөрийг нь хүндэтгэдэг, хамт зүтгэдэг хүмүүсээрээ хүрээлүүлэн телевизийн нэвтрүүлэх танхимаас гарчээ.

	Баярлаж шуугьсан энэ хүмүүсийн дотор тамирчин байсан болов уу гэмээр чийрэг биетэй залуухан харагдах түүний эхнэр Этель, ууган хоёр хүүхэд 16 настай охин Кэтлин, 15 настай Жозеф, түүнээс нэг дүү Бобби нар байжээ. Бага хүүхдүүд нь гэртээ үлдсэн байв. Хамгийн балчир нь дуг нойрондоо байхад тэднээс арай ах дунд хүүхдүүд нь Лос-Анжелес руу сонгуулийн өмнөх аялалдаа цуг авч явахыг эцгээсээ гуйгаад итгүүлж чадаагүй үлдсэн болохоор Вашингтоны захад байгаа гэрийнхээ их танхимд байрлуулсан том телевизорын дэлгэцээс эцгийгээ харж байжээ.

	«Амбассадор» буудлын хонгилд гэнэт дуулдсан буудлагын чимээ үнэхээр санамсаргүй зүйл болж, гэнэт таг чимээгүй болсон үеэс Этэль Кеннедийн аргаа барсан эцсийн аймшигт хашхирах дуу гартал чухам юу болсныг мэдэх хүн гарсангүй байжээ. Дагалдан явсан хүмүүс айн холдосхийхэд 1968 оны зургаадугаар сарын 4-нөөс 5-нд шилжих шөнө гэр орондоо телевизороо унтраагаагүй америкийн сая сая телевиз үзэгч хүн дөнгөж саяхан инээж байсан сенатчийн нүүр цусаар будагдаж харуушгүйгээр татганаж байхыг харцгаажээ. Түүний нэг нүд татвалзан аньж, нөгөө нь айж зовсны шинж бүрдэн бүлтийсэн байлаа.

	Бүх зүйл хэдхэн агшинд болж, жинс өмд, адуучны маягийн цамцтай, хорсон айж сандарсан царайтай, яагаад олны дунд орж ирсэн нь үл мэдэгдэх өндөр хархүү хүмүүсийн дундуур могойчлон шургалж ороод өмднийхөө арын халааснаас авсан гар буугаа бараг тулгаж байгаад нэг хоёрхон метрийн зайнаас буудаж байхад Кеннеди шал руу алгуурхан унаж, түүний хамгаалагчид алуурчин руу яаран шавж, хоромхон зуур барьцалдан авч, саятан сенатчийн бие хамгаалагчийн их цалингаас болоод спортыг орхисон олимпын аварга, бяртай хар арьстан Рафер Жонсон нэгэнтээ хөг нь өнгөрсөн гар бууг эзнийх нь гараас мулт цохиж, «Эмчийг, алив түргэн эмчийг» гэж айж тэвдсэн шуугиан болж байх хооронд ердөө л ганцхан минут өнгөрсөн байв.

	Гэвч энэ ганцхан минут бол удтал хэдэн долоо хоног, сараар бэлтгэгдэж, хор хохирол нь бүр ч удаан, хэдэн арван жилээр үргэлжлэх агшин зуурын дэлбэрэлттэй эгээ адил байлаа.

	Далласын аллага дахиад л аль хэдийн мартагдсан түүхийн баримт бус, харин өнөөдөрт шууд хамаатай үйл явдал болохуйц мэт санагдаж арга буюу сэтгэлд орж ирсэн юм.

	Муу ёрын энэ түүдэг утсыг ээдрээг нь гаргадаг юм гэхэд түүнийг хийтэл багагүй хугацаа өнгөрөх юм. Энэхүү орооцолдсон утасны үзүүрийг 1963 оны арван нэгдүгээр сарын нэгэн бүрхэг өглөө ээдрүүлсэн бөгөөд жилийн дараа ах дүү хэдийн отгон нь сууж явсан онгоц газардан ойчих үед энэ утас бүүр ч таг зангираад Лос-Анжелесийн «Амбассадор» хэмээх буудалд бүрмөсөн орооцолдуулан таг болгосон ажээ.

	Роберт Кеннедийг алсан явдлын цаана юу нуугдаж байна вэ?

	Юуны урьд бидний өмнө тулгарч байгаа хуйвалдаан болсон хэрэг үү, аль эсвэл ганц хүний үйлдсэн хүн амины хэрэг байв уу? гэдэг гол асуудлыг авч үзье. 

	Америкийн Нэгдсэн Улсын шүүх яамны сайд, ерөнхий прокурор Рамсей Кларк энэ хэрэг гараад хэдхэн цаг өнгөрч байхад энэ асуултад хариулах гэж яарсан бөгөөд энэ үед алсан эмгэнэлт баримтаас ондоо ямар ч мэдээ сэлт байхгүй, Роберт Кеннедийн цогцсыг нутаглуулж амжаагүй, Жон Кеннедийн булштай цуг Арлингтоны булшны газар үүрд нойрсоогүй байсан цаг билээ. 

	Сайд Кларк, ямар ч хуйвалдаан байгаагүй, ганц хүний үйлдсэн гэмт хэрэг мөн гэж яаран мэдэгджээ. Яагаад ийнхүү яаран сандарч юуны тулд ямар зорилгоор ингэж мэдэгдэх болов оо?

	Кеннедийнхэн дүүг нь ахынх нь дэргэд цуг оршуулахдаа энэ хоёрын алагдсан шалтгаан адил, хоёр аллага хоорондоо холбоотой гэдгийг онцлон харуулах гэж бодоогүй нь тодорхой. Тэд арай өөр зүйл бодож үүнийг хийсэн нь лавтай. 

	Гэвч зэрэгцүүлэн байрлуулсан энэ хоёр булш таван жилийн зайтай болсон нь хэний ч хүсэл бодлоос шалтгаалахгүйгээр үзсэн хүнийг юм бодуулахад хүргэж, харамсалтай хоёр явдлыг зэрэгцүүлэх, хоёулаа нэг үндэстэй гэж бодоход зайлшгүй хүргэсээр байх болно.

	Ерөнхий прокурор хий сандран тэвдэж, түүний өндөр албан тушаал, болсон үйл явдал ноцтой байсныг огтхон ч бодолцолгүйгээр хуйвалдаан байгаагүй гэж яаран мэдэгдсэн нь талаар болжээ. Өнөөдөр тодроод байгаа олон зүйл үүний худлаа болохыг нотолж, Лос-Анжелесийн эмгэнэлт явдлаас өмнө ч тодорхой болсон багагүй зүйл үүнийг эсрэгээр нотолж байна.

	Алагдсан ерөнхийлөгчийн дүү нарыг оролдох явдал Далласын аллагын дараа шууд эхэлсэн юм. Энэ тухай түрүүн ярьсан. 

	1968 оны хавар Роберт Кеннедийг ерөнхийлөгчийн тушаалд нэрээ дэвшүүлэхийн төлөө тэмцэх болно гэж мэдэгдсэний дараа түүнийг үзэн ядах хорсол бүр ч ихэссэн юм. Тэр үедээ сенатч хэрэв ерөнхийлөгч болдог юм бол ерөнхийлөгч Кеннедийн төлөвлөж байсан тэр зам руу улс орныхоо бодлогыг эргүүлэн харуулж нэлээд бодитой чиг шугам баримталж явуулна гэж олон түмэнд мэдэгдсэн бөгөөд энэ нь олон улсын түгшүүртэй байдлыг зөөлрүүлэх гэсэн санаа байжээ.

	Жон Кеннедийг өөрсдийнхөө цэргийн орлогод хуруу дүрсэн хүн гэж үзсэн хүмүүс ийм программыг сайшаагаагүй нь тодорхой. Бас ийм программ дайнд гол найдлагаа тавьж, зэвсэглэлээр хөөцөлдөх явдлаас хэмжээгүй орлого олж байсан хүмүүсийн санаанд таарсан гэхэд бэрх юм. Роберт Кеннеди бол ерөнхийлөгч Жон Кеннедитэй адилаар аливаа зүйлийг арай эрүүл саруул ухаантай харах хандлагатай, атом пуужингийн эрин үед «дайн бол улс төрийн бодлогыг өөрөөр үргэлжлүүлж байгаа арга хэрэгсэл мөн» гэж үздэг байсан өнгөрсөн үеийн цэргийн сэтгэгч фон Клаузевицийн томьёоллыг одоо хэрэглэх боломжгүйг ухаарч, одоо ийм «бодлого» улс төрийн бодлогыг ч, уг бодлогыг бүтээгчдийг ч алга болгох аюултайг мэдсэн америкийн хөрөнгөтний зарим хэсгийг төлөөлж байснаас хэтрээгүй юм.

	Энэ зүйлийг зохиогчтой ярилцаж байхдаа Роберт Кеннеди орчин үеийн нөхцөлд өөрийнхөө эрхэмлэж явдаг капиталист байгууллыг чөлөөт үйлдвэр худалдааны систем гэж нэрлээд социалист, капиталист хоёр систем оршин тогтнох нь сонгож авах асуудал бус, харин зайлшгүй чухал шаардлага «амьдран тогтох стратеги» мөн гэсэн санааг хэд хэдэн удаа давтаж шургуу зааж байлаа.

	Биднийг удаан ярилцаж байсан тэр үеийн турш зориуд намбатай төвшин байсан тэр бээр ярианы яг энэ хэсэгт юманд хатгуулсан юм шиг огло үсрэн харайж, өрөөн дотуураа нааш цааш алхалж билээ. Буурьтай сургамжийн үг, алиа наргиа яриа, ихэс дээдсийн нялуун байдал, зөвлөлт - америкийн худалдааны талаарх тоо бүртгэлийн баримт сэлт зэргийг ярихдаа ч сенатч өнөөх л нэгэн жигд, намуун дуугаар ярьж байсан боловч яг энэ үед нам зөөлөн дуу нь гэнэт чахран чангараад ирж билээ. 

	Надтай ярилцаж буй хүн энэ асуудлыг үнэхээр үнэн сэтгэлээсээ сонирхож байдаг нь илт байв.

	— Миний их ах шинээр хийсэн юмгүйг та ойлгоорой. Тэр ердөө л цорын ганц замаа мэдээд авчээ. Өөр зам байхгүй. Өөр зам биднийг ёроолгүй нүхэнд унагана. Ийм замыг яаж зам гэх бил ээ дээ? Бид бие биедээ дуртай дургүй байснаас ер шалтгаалахгүйгээр зэрэгцэн оршиж сурах хэрэгтэй, нэг бол... гээд сенатч үл мэдэг мишилзэн гараараа ширүүн зангасан нь ямар утгатайг мэдэхэд амар байв.

	Яг энэ үед би түүний үгийг аймшиггүй тасалж:

	— Сенатч гуай, саяхан болтол «зэрэгцэн орших» гэж хэлбэл америкийн эсрэг үйл ажиллагааг мөрдөх Комисст дууддаг байсан шүү дээ гэвэл:

	— Энэ явдал бүрмөсөн больсон гэхэд хэцүү шүү хэмээн миний тоглож хэлснийг зөвшөөрсөнгүй. 

	Тэгээд хананд өлгөөстэй ахынхаа зураг руу удтал харж билээ.

	— Манай энд, Вашингтонд ихэнх хүмүүс миний ахын ойлгож, өөрөө чухам юуг удирдлага болгож байсныг ухаарах, зэрэгцэн оршино гэдэг бол сонгож авна гэсэн үг биш, харин хувь заяаны асуудал гэдгийг ойлгох хүртэл нэлээд хугацаа хэрэгтэй гэж хэлээд тэрээр түр зогсож, гар хуруугаа хөдөлгөн, хамгийн оновчтой үг олох гэж мэрийн гэнэтхэн гараа тас атгаж хэлэх гэснээ олмогц дуутаа намтган маш догдолсон янзаар залгуулан ярихдаа:

	— Хувь заяаны асуудал. Та ойлгож байна уу? Хувь заяаны! Би тэгэхэд ахынхаа бүх зүйлийг ойлгодоггүй байжээ. Ингэхэд тэр үед надаас бодох биш, аль болохоор их зүйл хийхийг шаардаж байсан юм. Бодохыг нь тэр боддог байлаа. Харин түүнийг үгүй болчихлоор түүний эхлээд хийж амжаагүй, түүнд саад болсон тэр бүхнийг би залган хийх ёстойг мэдсэн юм гэлээ.

	Роберт Кеннеди ахынхаа адилаар оршин тогтнох стратеги гэдэг бол тэдний капиталист Америк, өөрсдийгөө, өөрсдийн гэр бүл, ойр дотнын хүмүүс, ангийнхаа оршин тогтнох бодлого мөн гэж ойлгож байжээ.

	Харин энэ бүхний эхлэл ямар ч байлаа гэсэн Вашингтоны хувь заяаг атгасан олон хүний коммунизмыг өширхөн эсэргүүцдэг үзэл бодолтой жишихэд, түүхийн давшингуй явцаас айн сандрахдаа ертөнцийг халуун цөмийн ангал хавцлын ирмэг дээр тавьж, аливааг харах чадваргүй, ертөнцөд болж байгаа бүхнийг зөвхөн цэрэг дайны олз омог, амиа хоохойлсон явдал, айн сандарч, үзэн адсан байдалдаа тулгуурлан үнэлж чаддаг тийм хүмүүстэй жишвэл энэ нь алхам урагшилсан хэрэг байсан нь дамжиггүй ээ.

	Жон Кеннеди бол өөрийг нь хүрээлэн байсан ихэнх хүмүүсээс эрс ялгаатай, өөрт нь аягүй ч гэсэн аргагүй үнэн бодит байдлыг харж үзэхийг мэрийснээрээ цагаан хэрээ шиг содон байжээ. Түүний хоёр дүү, Нью-Йорк муж улсын сенатч Роберт Кеннеди, Массачусетс муж улсын сенатч Эдвард Кеннеди хоёр ерөнхийлөгчийг алагдсаны дараа ахынхаа эхэлснийг үргэлжлүүлэх эрмэлзэлтэй байснаа нуугаагүй тул Далласын аллагыг бэлтгэсэн тэр хүчинд нүдэнд орсон хог мэт үзэгдэх болжээ. Жеймс Рестон бол нэлээд ултай мэдээ авдаг америкийн улс төрийн тоймчдын тоонд ордог хүн. Тэрээр ихийг үзэж, мэдэж дуулсны дээр Вашингтоны улс төрийн нууц явдлыг андахгүй мэддэгээр барахгүй, тоотой хэдхэн хүн ордог газарт ч нэвтрэх эрхтэй хүн юм. Рестон бол бичиж байгаагаасаа илүү, түүнд бичихийг зөвшөөрснөөс илүү их зүйлийг мэднэ. Ийм учраас Роберт Кеннедийг дөнгөж алагдсаны дараахан Рестоны хэлсэн тэр зүйлд онц анхааралтай хандах хэрэгтэй юм.

	Алагдахаас нь өмнөхөн уулзаж ярилцаж байсан сенатч гэнэт буудуулахад алмайран гайхсан Рестон ер бусын илэн далангүй байжээ. Тэрээр талийгаач сенатчийн хянаж чадахгүй байсан тийм хүчирхэг хүмүүс байсныг дурдаад цааш нь тэр үед бичихдээ: 

	 

	«Роберт Кеннедийн сонгуулийн өмнөх кампанийн явцад түүнийг үг хэлээр дайрч давшлах явдал хэний ч хувьд нууц юм биш байв. Хар арьстан, залуучуудыг хамгаалж түүний хэлсэн үг, Вьетнамд хийж байсан дайныг илт шүүмжилсэн зүйлээс болж түүний эсрэг хүчтэй, эрс хатуу бодол үүссэн юм. Роберт сонгуулийн өмнөх кампаниа зохиож байсан Калифорнид тэр аймшигт өдрүүдэд байгаад түүний эсрэг радио, телевизээр ярьж байсан бүхнийг сонссон хэн боловч эдгээр зүйлийн өнгө арга маяг нь зүгээр нэг улс төрийн хэвийн маргаан гэж үзэх үндэсгүй. Эдгээр яриа хөөрөө, хорссон, өдөөн хатгасан хувийн шинжтэй байлаа» 

	 

	гэжээ.

	Даллас, Лос-Анжелест дэлбэрсэн буун дуу хоорондоо холбоогүй гэж америкчуудад мэдэгдэж буй тэр яриа бол Марксын хэлснээр амны нь салаа арилаагүй хөхүүл багачуудад зориулсан зүйл бөгөөд энэ хоёр аллага «залуу мөнгөний» хоёр төв цэргийн их олз ашгийн нийслэл Даллас, Лос-Анжелест болсон нь ч учиртай хэрэг юм.

	Далласын гудамжнаа дарийн утааны үнэр намжаагүй байхад Кеннедийн дүү нарыг мөрдөж эхэлсэн нь учиртай билээ. Ерөнхийлөгчийг алсан явдал, үүнтэй уялдаж холбогдох бүхнийг олонд мэдэгдэж чадахуйц хүмүүсийг нууцаар удаа дараалан хороосон хэрэг, Далласын дараахан Робертыг мөрдөж мөшгөсөн сэжигтэй хүмүүс, Эдвард Кеннедийн нисэж явсан онгоцны осол, Лос-Анжелест буудсан байдал гээд болсон бүх хэргийг авцалдаа бүхий ганцхан хүрээнд хийнэ гэхэд хэцүү бөгөөд санамсаргүй хэрэг гэж итгэхэд бэрх юм. Нэг удаа санамсаргүй хэрэг, хоёр дахь удаа санаандгүй таарсан гэхэд гурав дахь, дөрөв дэх удаа яасан хэрэг вэ?

	Цааш нь юу болох бол? Дараачийн хүн нь хэн бэ? гэж Америкт асууцгаадаг. Энэ явдал дуусах болов уу? Роберт Кеннедийг алсан дор л кеннедийнхний отгон дүү Эдвардыг айлгаж далайлгасан мэдээ америкийн сонинд үзэгдэж байлаа.

	Жон Кеннеди хэрэв өөртэй нь ямар нэг юм тохиолдвол Роберт түүнийг орлох бөгөөд хэрэв Роберттай золгүй явдал учирвал түүнийг Эдвард орлоно гэж ярьсан цуутай үгийг санацгаая.

	Энэ үг зөв мэргэн болж, хувь заяаны тавилан хааяа ингэж онодог байжээ.

	Робертыг оршуулаад хэд хоносны дараа америкийн бүх хэвлэлд 1968 оны сонгуулиар дэд ерөнхийлөгчийн тушаалд Эдвард нэрээ дэвшүүлэх нь зохистой юу? гэдэг асуудлыг авч хэлэлцэх болсон юм. Дээр хэлсэнчлэн тэр дорхноо л айлган сүрдүүлж гарсан байна. Отгон дүүд заналхийлж буй аюул үнэн бодитойг ерөнхийлөгч Жонсон ч зөвшөөрч, Робертыг алснаас хойш хэдхэн цаг өнгөрөөд байхад тэрээр Массачусетс муж улсын сенатчийг хамгаалах үүргийг нууц албаны төлөөний хүмүүст албан ёсоор өгсөн юм.

	Энэ юу гэсэн үг вэ?

	Энэ бол айдас. Энх тайвнаар зэрэгцэн орших, тэр ч байтугай олон улсын байдал яльгүй сайжрах төлөвтэй болоод ирэхэд үхтлээ айж, өөрсдийнхөө олз омгийн өчүүхэн хэсэгт халдаж чадна гэж үзсэн хүн болгоныг дарахад бэлхэн тийм хүмүүсийн айдас бахардал даруй мөн. Ерөнхийлөгч Кеннедийн эсрэг хуйвалдаан зохиож, түүнийг алсан хэрэгт холбогдсоноо илэрч баригдах вий гэж зовохдоо гэмт хэрэг удаа дараалан үйлдэж, удаа дараалан аллага хядлага хийж буй хүмүүсийн айдас юм.

	Роберт Кеннеди нас барахаасаа хэдэн долоо хоногийн өмнө ерөнхийлөгч Кеннедийн алагдсан шалтгааныг хувиараа судлан мөрдөж байсан Нью-Орлеаны тойргийн прокурор Гаррисонд захидал явуулжээ. Сенатч энэ захидалдаа ерөнхийлөгч Кеннеди ганцхан алуурчны суманд өртөж хохирсон биш, харин маш нямбайлж, төлөвлөсөн зохион байгуулалт бүхий өргөн дэлгэр хуйвалдаанд амиа алдсан гэж итгэж байгаагаа бичсэнийг хожим илрүүлсэн юм. Хэрэв Роберт Кеннеди ерөнхийлөгч болдог юм бол хуйвалдааныг илрүүлэх, түүнд оролцогчдыг шийтгэхийн тулд ер хүч хайрлахгүй гэсэн дэлгэрч алдаршсан үг захианд байсан байна.

	Ийм амлалт Лос-Анжелест гарсан золгүй буудлагыг түргэтгэсэн ч юм уу, хэн мэдэх бил ээ! Далласын хуйвалдааныг зохион байгуулагчид хамаг юмаа бушуухан дарж булахын тулд хүүрээр овоо босгосон юм. Тэд өөрсдийн нь хувьд хамгийн аюултай хүн Америкийн Нэгдсэн Улсын дараачийн ерөнхийлөгч болох багагүй найдлагатай болж, төрийн аппаратын хөшүүргийг мэдэлдээ авч, бас гэмт хэрэгтнүүдийг илрүүлэн олчих нэлээд боломжтой болж байна гэдэг нь илэрхий болсны дараа тийм хүнийг цааш харуулах нь дээр гэж үзсэн байна гэдэг таамаглал нэг их хэтрүүлэг болохгүй байх аа.

	Жон Кеннедийг замаасаа тонилгож чадсан хүмүүс түүний дүүгээс айн, үзэн ядах, түүнийг Цагаан байшинд оруулахгүйн тулд чадах бүхнээ хийх учиртай нь мэдээж.

	Вашингтоны дээдсийн хүрээнд их л дээгүүр байр эзэлдэг Роберт Кеннедийг хүчээр ална гэдэг ийм юм хийхээр зүрхэлсэн хүмүүсийн хувьд хэцүүгээр барахгүй тун ч аюултай байжээ.

	Дахин бэлтгэсэн хуйвалдаан чанд сайн нууцалж, халхалж амжсан хэр нь бүх зүйл илэрчхэж болох аюулыг нэмэгдүүлж байжээ. Ийм учраас муухай санаалсан хүмүүст нэн онцгой арга хэмжээ авах гэж онц яаравчлах хэрэггүй байсан бөгөөд тохиромжтой нөхцөлд найдан хүлээж болох юм гэж үзжээ.

	Тэгтэл Роберт Кеннеди ерөнхийлөгчийн тушаалд нэрээ дэвшүүлж байгаагаа зарласан байна. Сонгуулийн өмнөх кампани болж, өдөр өнгөрөх бүр түүний сонгогдох нь тодорхой болжээ. Сонгогчдын өмнө түүний дэвшүүлж буй мөрийн хөтөлбөр, тухайлбал Вьетнам дахь дайныг шүүмжилж, нэлээд бодитой гадаад улс төрийн чиг бодлого явуулахыг шаардаж, дотоод бодлогын талаар их зүйл амлаж, түүний хийгээд ахын нь нэр хүнд их байсан зэрэг энэ бүхнээс болоод сонгогчид түүнд илүү талтай байлаа.

	Нью-Йорк муж улсын сенатчийн нэрийг дэвшүүлэхгүйн төлөө аж үйлдвэрийн том эзэд, Техасын том баячууд, Калифорний цэргийн үйлдвэрийн эздээс эхлээд Америкийн хамгийн харгис хүчинтэй дуугаа нийлүүлсээр удаж буй үйлдвэрчний эвлэлийн баруун эрх баригчдыг хүртэл хамгийн хүчирхэг хүчин тэмцэж байжээ.

	Гэвч нийт үндэсний сонгуулийн өмнө болдог анхан шатны сонгууль дараа дараалан боллоо. Тухайн шат болгонд сенатч Кеннеди эсэргүүцлийг сөргөн түрүүлчхээд байжээ. Түүнийг сонгох хэтийн төлөв улам ч бодитой болсоор байв. Энэ үед л Америкийн сонгуулийн ардчилсан систем өөрийгөө ёстой нэг харуулж өгчээ. Гар бууны дуу учирлалаас илүү жинтэй болж сонгуулийн хуудаснаас сум илүү найдвартай нь харагдаж, хүч, хүч хэрэглэх ёс америкийн улс төрийн бодлогод хамгийн дээд учирлал болдог нь тодорчээ.

	Ингээд ямар ч л гэсэн гэмт хэрэг үйлдэх цаг хугацааг яг нарийн сонгон авч үүнээс нэлээд эрт оролдвол бүтэлгүйтэж мэдэх, нэлээд оройтож, Кеннедийг Цагаан байшинд орчихсон хойно бол хуйвалдагсдын хувьд хэт аюултай, бас ч хэцүү бэрх болох байжээ. Далласын аллагын дараа ерөнхийлөгчийг онц чанд хатуу хамгаалдаг болсон байна.

	Гэмт хэрэг гарсны дараахан удалгүй тодорхой болсон баримтууд ч энэ удаа бас л хуйвалдаан байсан гэдгийг нотолж байна. Алуурчин ганцаараа байсангүй. Түүний хамсаатныг гэрч харсан байв. Нэвтрэх зөвшөөрөлгүй алуурчин хэн нэгний найрсаг дэмийг аваад хөндлөнгийн хүн байх ч ёсгүй, байж ч боломгүй тийм газар нэвтэрч амжсан байв. Хэн нэгний муухай хар санааг биелүүлсэн тэр этгээд хийж чадах муу ёрын юмаа амжуулжээ.

	Чухам хэний санааг гүйцэтгэсэн бэ? 

	Энэ асуултад хариулах хэрэгтэй байна.

	Энэ бол хуйвалдаан байлаа. Тэгэхдээ ямар ч ангид хамаагүй, «америк маягийн амьдралд» самуурсан, Америкийн байдлыг бузарлаж буй хүч хэрэглэх явдлыг шүтсэн хэдэн арван залуу хүний эвсэн нэгдсэн хуйвалдаан бус, харин цаана нь нөлөөтэй хэсэг, хүчирхэг хүч, хайр найргүй бөгөөд өнөөгийн Америкт бүхнийг дийлэгч хүмүүс зогсож буй хуйвалдаан юм. Ийм хуйвалдаан болж болохуйц тийм системийн тухай яригдаж байгаа хэрэг. Нударга зангидахыг эрх зүйн эх сурвалж, хөлсний алуурчны сумыг хөдөлбөргүй баримт болгоод хүч хэрэглэх явдлыг улс төрийн бодлого, хууль зүй, гүн ухаан, төрийн ертөнцийг үзэх үзлийн түвшинд дэвшүүлэн тавьсан тийм байгууллын тухай яригдаж буй хэрэг.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]



	




	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	ЗОХИОГЧООС

	Монголын уншигчдад толилуулан буй энэхүү номд зохиогч Америкт хэд хэдэн удаа аялан очих үедээ үзэж харж байсан өнөөгийн Америк орны тухай, хэдийгээр энгийн нүдээр ялган танихад хэцүү боловч асар их эрх мэдэлтэй байдаг хүмүүсийн тухай өгүүлэх болно.

	...Цаг хугацаа хурдан өнгөрөх юм. Тэр нь нарийн ажиглавал эрин үеүдтэй үнэхээр шууд холбоотой боловч асуудал, эрин үед үл хамаарах туйлын үзэгдэл мэт санагдана. Учир нь гэвэл хүн төрөлхтөн хөгжин дэвшихийн хэрээр цаг хугацаа товчлогдож, түүний явц бидний харсаар байтал тийрэлтэт хөдөлгүүрээр жолоодогдох мэт хурдсан байна. Өнөө үед нэг жилийн дотор болж өнгөрч байгаа үйл явдал үүнээс жаахан өмнө бол арван жилийн дотор, зарим нь зуун жилийн дотор ч бараг багтахгүй байх сан билээ.

	Энэхүү ном орос хэлээр анх хэвлэгдэн гарснаас хойш тийм ч удаагүй байна. Гэвч одоо монгол уншигчидтай уулзахаар бэлтгэж байгаа болохоор зохиогч өнгөрсөн энэ хугацаанд юу өөрчлөгдөв гэдгийг хэлэх ёстой. Номонд орсон зарим баатрууд таалал төгсөж, нөгөө зарим нь улс төрийн тавцангаас зайлуулагдаж, өнөөдөр вашингтоны «засгийн эрх мэдэл» барилцан байгаа шинэ хүмүүсээр солигджээ. Зарим нь нэр төрөө алдаж, вашингтоны гадаад засал өөрчлөгдөн, вашингтоны улс төрийн жүжиглэлд өчигдөрхөн гол үүрэг гүйцэтгэж байсан хүмүүс өөрийн эрхгүй алс бөглүү мужуудад зайлуулагджээ. Гэтэл нөгөө зарим нь бөглүү мужаа Цагаан байшингийн тасалгаагаар сольж амжсан байна.

	Тэглээ ч гэсэн зарим гадаад төрх байдал нь өөрчлөгдөж, хүмүүс нь халагдаж, солигдсон ч тэндхийн гол зүйл чухал холбогдлоо өчүүхэн ч алдаагүй, өөрчлөгдөөгүй хэвээр байгаа учир энэ номоо монгол уншигчдад толилуулахдаа зохиогч миний бие зориг алдаад байх юм алга аа.

	Хол газар явгаар буюу мориор аялагч хүний замд нэг хэсэг мод, сөөг өнгөрөхөд дахиад л мод, сөөг гарч ирж, дов толгод, гол мөрөн олныг өнгөрөөх боловч олон өдөр яваад ирэхийн цагт байгалийн тэр байдал нүдний өмнө нэгэн л хэвээр давтагдан байдаг шүү дээ. Ингэхлээр эцсийн эцэст асуудлын мөн чанар ганц нэг хүнд байдаггүйн нэгэн адил ганц нэг модонд байдаг биш байх нь ээ. Асуудлын мөн чанар түүнээс том зүйлд, чухал зүй тогтол, ерөнхий дүр зурагт байдаг ажээ.

	Энэ ном уншигчийн гарт анх очиж байх үед Далласт алагдсан америкийн төрийн тэргүүн Жон Кеннедийи халаанд гарч ирсэн Линдон Жонсон Цагаан байшинг эзэгнэж байлаа. Засгийн эрхэнд гарах гэж олон жил тэмүүлсэн, эрх тушаалд хязгааргүй шунагч Жонсон Америкийн түүхэнд түүний хамгийн алдартай ерөнхийлөгч болно гэж мөрөөддөг байлаа. 1969 оны намрын хуучаар би тэр үед ерөнхийлөгч агсан Жонсоны мэдэлд байсан Техас дахь хөдөө аж ахуйн фермд хүрэлцэн очсон юм. Эрт өтөлсөн, ядруу биетэй, цог нь буурсан нүдтэй хүн намайг угтан уулзсан билээ. Тэр хүн Жон Кеннедийн нэгэн адил Цагаан байшинг сайн дураараа орхиж яваагүй боловч хэрэв АНУ-ын 35 дахь ерөнхийлөгч Жон Кеннеди энэ номд учрыг нь өгүүлэх хуйвалдаанаар засгийн эрхнээс зайлуулагдсан бол Линдон Жонсон Вьетнамд хийсэн түрэмгий дайны цуст ажиллагаанд түүнийг түлхэн оруулсан алдааныхаа золиосонд зайлуулагдсан билээ.

	Цагаан байшинд Линдон Жонсоны халаанд Ричард Никсон гарч ирэв. Никсон түрүүчийнхээ хүний адил эрх тушаал эзэмших дээгүүр төлөвлөгөөтэй байсан болохоор өмнөх хоёр ерөнхийлөгчөөсөө илүү амжилт олно гэдэгт итгэж байсан юм. Гэвч энэ номд өгүүлснээс арай хожим болсон ч гэсэн дахин улс төрийн сүйрэл болсон бөгөөд тэр нь Никсонтой бүр ч шууд холбоотой байлаа.

	1974 оны наймдугаар сарын 9-ний тав дахь өдөр билээ. Америкийн Нэгдсэн Улсын 37 дахь ерөнхийлөгч Ричард Никсоны хувьд тэрхүү тав дахь өдөр үнэхээр ёрын өдөр болсон юм. Тэр бол түүний албан тушаал дэвших, унахыг заасан хамгийн ёрын өдөр байлаа. Тэр өдөр түүний ерөнхийлөгчийн албан тушаал нэр төргүй дууссан юм. Тэр өдрийн орой Никсон засгийн газрын хуралдааны танхимд орж иржээ. Тэнд сайд нар, сенат ба төлөөлөгчдийн танхимын удирдагчид цугларсан байлаа. Никсон бөгтийн, зовуурьтайяа инээмсэглэн ширээний хажуугаар явж, түшлэгтэй сандал дээр суужээ. Эзлэн суухын төлөө олон жилийн турш юу ч хийхээсээ буцахгүй байсан тэр сандал дээрээ сүүлчийнхээ удаа суусан нь тэр ажээ. Ерөнхийлөгч удтал юу ч хэлж чадахгүй шаналан суужээ. Дараа нь тэр зангирсан хоолойгоор: «Намайг ямар хувь заяа хүлээж байгааг би цөмийг мэдэж байна. Би тэмцлээс зайлсхийх гэсэндээ биш, харин ерөнхийлөгчийн албан тушаал бол ямар ч хүнээс дээгүүрдсэн зүйл мөн гэдэг санааны үүднээс ерөнхийлөгчийн албан тушаалаас огцрохоор шийдэв. Улс орон маань хагаралтай байх явдлыг би хүлцэн тэвчиж чадахгүй» гэжээ.

	Үгийн их мастер Никсонд үндэстний нэгдэл гэж хоосон хашхирахаас цаашгүй байжээ. Улс төрийн их бодлоготон тэр хүн энэ удаа ч практик чанарын асуудлыг удирдлага болгон ярьсан байна. Никсон уг хуралдаанаас өмнө олон өдрийн турш конгрессоос ерөнхийлөгчийг огцруулах тухай санал хураахад хүрвэл найдвар тавьж болох эсэхийг мэдэхийн тулд төлөөлөгчдийн болон сенатын танхимын гишүүдийн саналыг тоолж, цэгнэн үзжээ. Дараа саруудад нь түүний дотнын туслагчдын нь ярьж байснаар, Никсон бүх ажлаа орхин Цагаан байшингийн Зууван хэлбэртэй танхимд олон цагаар сууж, өврийнхөө дэвтэрт олон хүний нэр, тоо жагсаан, нэг найдвар тавин, нэг сэтгэлээр унан байжээ. Конгрессын гишүүн бүрийн байр суурийг тэр олон удаа бодож үзжээ. Тэгээд Никсон эцсийн эцэст Цагаан байшинд үлдэхийн тулд сенатад ч, төлөөлөгчдийн танхимд ч зохих тооны олонхын санал авч чадахгүй юм байна гэсэн сэтгэл гонсойм дүгнэлт хийжээ.

	Ерөнхийлөгчийн албан тушаалыг сайн дураар орхихоор шийдсэнээ цугларагсдад мэдэгдээд, хагас цагийн дараа телевизээр үг хэлж, өөрийн шийдвэрийг зарлан мэдэгдэх болно гэж Никсон хэлжээ. Америкт их шуугиан дэгдээсэн «Сүүлчийн өдрүүд» гэдэг номыг зохиогчид, дараа нь юу болсныг бичихдээ: 

	 

	«Ерөнхийлөгчийн хоолой нь сөөнгөтөж, нүдэнд нь нулимс цийлгэнэн, тасалгаанд чив чимээгүй болсон байлаа. Ерөнхийлөгч тойрон зогсох хүмүүсийн дундуур өнгөрч гарах хаалга руу зүглэсэн боловч хаалгаа ололгүй зогсосхийн яах ч учраа олохгүй эргэн тойрон ажиглан харав. Нууц албаны төлөөлөгч түүнийг гараас нь хөтлөн хаалгаар гарч хажуугийн өрөөнд оруулав.

	— Би салхинд цохиулсан бололтой. Хамар битүүрээд, нэг л биш гэж тэр хажуугийн өрөөнд нь хүлээж байсан хамгаалах албаны даргад хэлж байлаа. Никсон биеэ барьж чадахгүй цурхиран уйлж байсан бөгөөд хамгаалах албаны офицер түүнийг Зууван хэлбэртэй танхимд дагуулан оруулж, хаалгыг нь битүүлэн хаалаа. Ерөнхийлөгчийг телевизээр үг хэлэхэд нь бэлтгэх ёстой нүүр засагчийг тэнд авчирсан байлаа. Гэвч ерөнхийлөгч цурхиран уйлж бие нь чичрэн байснаас нүүр засагч юу ч хийж амжсангүй. Никсон арай гэж биеэ тайвшруулан, АНУ-ын ерөнхийлөгчийн хувиар америкчуудын өмнө сүүлчийн удаа харагдахын тулд телевизийн нэвтрүүлэх ширээнээ суужээ» 

	 

	гэжээ.

	Иймэрхүү маягаар бичсэн зүйлс Америкт сүүлийн жилүүдэд их гарсан билээ. «Уотергейтийн шившигт явдлын» өдрүүдэд ерөнхийлөгч Никсон юу гэж ярьж байсан, уг явдлыг түүний гэр бүлийнхэн юу гэж үзэж байсан, түүний сайд, туслагчид ямархуу байдалтай байсан гэх зэргээр авах, хаях юмгүй олон зүйл бичсэн байдаг. «Уотергейтийн шившигт явдлын» олон өрнөлүүдийн тухай багагүй бичсэн байх боловч америкийн төрийг донсолгосон тэрхүү дотоод улс төрийн гүн гүнзгий хямрал гарах болсны учир, түүний жинхэнэ шалтгааны тухай америкийн хөрөнгөтний утга зохиолд огт бичихгүй, бичсэн ч тун бүдэг байдлаар бичиж байгаа юм. Гэтэл АНУ-ын улс төрийн түүхэнд анх удаа ажлаа хийж байсан ерөнхийлөгчийг огцруулах болсны жинхэнэ шалтгаан нь ерөнхийлөгч америкийн хуулийг зөрчсөн явдал биш болох нь үнэхээр мэдээж хэрэг билээ. Сүүлийн арваад жилд иймэрхүү явдалд, бүр улс төрийн шившигт түүхэнд нэр нь холбогдолгүй өнгөрсөн нэг ч ерөнхийлөгчийг нэрлэн хэлэхэд хэцүү юм.

	Америкийн улс төрийн амьдралын хувьд «уотергейтийн хэргийн» цаана эрх зүй зөрчсөн ер бусын явдал байсан билээ. Түүний шалтгаан үлэмж гүнзгий бөгөөд тэр нь ихэнхдээ АНУ-ын хүчирхэг, нөлөө бүхий хүчнүүдийн хооронд болж байдаг хурц тэмцэлтэй үндэс холбоотой юм.

	Та бүхэн энэхүү номыг уншаад тэдгээр хүчний тухай, мөнгө, эрх мэдлийн төлөө тэд хэрхэн тэмцэлдэж байдаг тухай зарим зүйлийг олж мэдэх болно. Далдын тэр хатуу ширүүн тулаан хэрхэн Жон Кеннедийн амь насанд хүрсний шалтгаан, хуйвалдаан гаргах гол гогцоо болж өгснийг та бүхэн олж мэдэх болно. Ричард Никсоныг улс төрийн талаар устгасан хүч бол далласын аллагын цаана нуугдан, засгийн эрхийн төлөө амь өрсөн тулалдаж байсан тэр л хүч байсан гэж хэлэхэд би үнэн байдлаас огтхон ч гажсан болохгүй билээ. Гагцхүү өөр нөхцөлд, өөр хэлбэрээр, өөр хүмүүс оролцон улс төрийн жүжиг л давтагдаж байна гэсэн үг.

	Америкийн үйлдвэр - санхүүгийн том эздийн хэт даварсан, тодорхой бүлгийн санаанд таалагдаагүй Жон Кеннедид тохиолдсоны нэгэн адил өөрсдийн олз ашгийг зэвсэглэлээр хязгааргүй хөөцөлдөх явдалтай холбогчид өнөөгийн дэлхий дахины бодит байдлын улмаас Ричард Никсоны улс төрийн чиг шугамыг улайран эсэргүүцэх болсон юм. 1963 онд болсны нэгэн адил 11 жилийн дараа Никсоны төлөөлсөн калифорнийн банкны эзэд улсаас дэндүү их хишиг хүртэж байна, өөрсдийгөө бага хувь авч байна гэж үзсэн монопол бүлгүүд энэ удаад АНУ-ын 37 дахь ерөнхийлөгчийг засгийн эрхээс огцруулахын тулд улс төрийн хуйвалдаан зохион байгуулсан юм. Нөхцөл байдал, оролцсон хүмүүс нь өөрчлөгджээ. Харин америкийн улс төрийн үйл явцын зүй тогтол, том капиталын эздийн хэрэглэдэг арга нь хэвээр үлджээ. Монголын уншигчид далласын хуйвалдаанд зориулсан энэ номын хуудаснуудыг уншиж үзээд Жон Кеннедийг алсан хэрэг, Ричард Никсоныг засгийн эрхээс зайлуулсан явдал хоорондоо адил төстэй болохыг дорхноо ойлгож мэдэх болно.

	1963 оны намар Техас муж улсын санхүүгийн төвд ерөнхийлөгч Кеннедийг алсан явдал бол гунигт явдлын төгсгөл байснаасаа илүү америкийн улс төрийн цаад талд энэ орны хүчирхэг, нөлөө бүхий хүчнүүдийн хооронд болж байсан хайр найргүй, ширүүн тэмцлийн эхлэл байсан юм. Америкийн Нэгдсэн Улсын 35 дахь ерөнхийлөгчийг Цагаан байшингаас хүчээр зайлуулсан явдал бол дараагийн жилүүдэд нь улам хурцдаж, өнөөгийн өдөр хүртэл үргэлжилсээр байгаа тэрхүү тэмцлийн зөвхөн анхны алхам, анхны дээд туйл төдий юм. Та бүхний унших гэж байгаа энэхүү номд бичсэн энэ нэгэн үйл явдал бол зөвхөн болж өнгөрсөн түүх биш, харин тэрхүү үйл явдлын гинжин холбооны анхны гогцоо нь байгаа бөгөөд сүүлчийн гогцоо нь хараахан хийгдээгүй байна.

	АНУ-ын монопол хөрөнгөтний эрх ашигт үнэн, итгэлтэй зүтгэж байсан Жон Кеннеди, Ричард Никсон хоёр улс төрийн бодлоготны сайн санааны үүднээс биш, харин олон улсын тавцан дээр бий болсон бодит байдал, хүчний байрлалыг бодитойгоор үнэлэн үзэх гэсэн эрмэлзлийн үүднээс хийсэн алхам болох олон улсын түгшүүртэй байдлыг намжаахад чиглэгдсэн тэдний алхмуудад дургүйцсэн явдал тэднийг засгийн эрхээс зайлуулахад хүргэсэн улс төрийн хуйвалдаан хийхийн нэг чухал шалтгаан байсан бол түүнээс дутуугүй өөр нэг чухал шалтгаан бол америкийн капиталын хүчирхэг монопол нэгдлүүдийн хооронд үхэх, сэхэхээ үзэлцсэн хурц өрсөлдөөнт тэмцэл байсан билээ.

	Төрийн аппаратад чухал албан тушаал эзэлсэн хүмүүст чухал давуу тал олгодог юм. Америкийн Нэгдсэн Улсын ерөнхийлөгчид өөрийн өндөр байр суурийг тодорхой хүчинд зориулах үүрэгтэй байдаг нь жам билээ.

	Өнөөгийн Америкийн Нэгдсэн Улсад улс төрийн тэмцэл хийхэд асар их хөрөнгө шаардагдаж байна. Олон арван сая долларт хүрдэг сонгуулийн кампанийн өртөг нь ерөнхийлөгчийн албан тушаалд горилсон этгээдүүдийн амин хувийн хөрөнгөөс төдийгүй, засгийн эрхэнд ээлжлэн орж байдаг бүгд найрамдах болон ардчилсан намуудын хөрөнгөнөөс давж байдаг. Том капитал эзэмшигчдийн зүгээс олон саяын их өглөг авахгүйгээр АНУ-ын нэг ч улс төрийн кампани амжилттай явуулах боломжгүй юм. Сонгуулийн тэмцэлд улс төрийн авьяастнууд ялахаасаа илүү өнөөдрийн Америкт сая сая доллароор тооцогдох хамгийн их хөрөнгөтэй тал нь ялах явдал жам болжээ. Чухам тийм учраас АНУ-ын сонгогдсон ерөнхийлөгч бүрийн ар талд шадар хүнээ дэмжихэд мөнгө хайрлахгүй үйлдвэр - санхүүгийн тодорхой бүлгүүд зогсож байлаа.

	Жишээ нь бостоны мундагчуудын нэг болох эцэг Жозэф Кеннедийн хуримтлуулсан асар их хөрөнгөн дээр суусан Жон Кеннеди - засгийн эрхийн төлөө тэмцэхдээ зөвхөн өөрийн капиталд төдийгүй, Уолл-стритийн банкнуудын санхүүгийн өгөөмөр дэмжлэгт тулгуурлаж байв. Цагаан байшинд түүний халаанд гарч ирсэн Линдон Жонсон Техасын үйлдвэр, банкны эздийн хамгийн баян нэг нэгдлийн эрх ашгийг Вашингтонд төлөөлж байлаа. Калифорнийн банк, аж үйлдвэрийн эздийн өөр нэг хүчирхэг монопол нэгдлийн толгойлогчид олон арван сая доллар мэдэлд нь шилжүүлсний ачаар Ричард Никсон дэвшин гарч ирсэн байна. Хэрэв хэд хэдэн шалтгааны улмаас Нэгдсэн Улсын Өмнөд мужуудын тэрбумтнууд болон Уолл-стритэд тэргүүлэх хүчний нэг болж байгаа Рокфеллерийн гэр бүлийнхэн Картерийг сонгохоор хүчээ нэгтгээгүй сэн бол АНУ-ын 39 дэх ерөнхийлөгч Жеймс Эрл Картер хэзээ ч улс төрийн хувьд далдаас өндийн босож чадахгүй байх байсан.

	Америк улсын мөнгөний хаадын засгийн эрхийн төлөө тэмцэлд АНУ-ын голлох монопол нэгдлүүдийн хоорондын хурц ширүүн өрсөлдөөн олон зүйлийг тайлбарлаж өгнө. Тэд ангийнхаа нийтлэг эрх ашгийн үүднээс нэгдсэн боловч цэргийн захиалга олж авах, америкийн хилийн чанад байр суурьтай болох, тэдний эрх ашгийг хамгийн сайнаар хамгаалах боломж олгодог засгийн газрын аппаратад албан тушаал олж авах зэрэг улсаас хамгийн их хишиг хүртэхийн тулд хоорондоо амь өрсөлдөн хэмлэлддэг юм.

	Америкийн монополын «Уолл-стритийн бүлэглэл» хэмээн нэрлэгдэх болсон улс орны зүүн хойд нутагт байдаг хэд хэдэн гэр бүл олон арван жилийн турш америкийн эдийн засаг, улс төрийг дангаар ноёрхож байлаа. Морган, Рокфеллерийнхан, Дюпон, Меллоныхан, Форд, Гарриманыхан улс орны эдийн засгийн бүх амьдралыг гартаа атгаж, ерөнхийлөгчид, сайд нар, мужийн дарга нар болон элчин сайдуудыг өөрсдийн үзэмжээр томилдог байв. Тэдгээр гэр бүлийнхний үйл ажиллагааны тухай их бичсэн байдаг билээ. Энэ номыг зохиогч би хүртэл «Америкийн далдын хаад ноёд» гэдэг номдоо тэдний тухай бичсэн юм.

	Гэвч сүүлийн жилүүдэд Калифорни, Техас болон Чикаго, Кливлендийн тэрбумтнууд болох монопол шинэ нэгдлүүд тайзан дээр гарч ирлээ. Цэргийн захиалга болон нефтийн гүйлгээнээс хагартлаа баяжсан тэд олз ашигт ч, улс төрийн эрх мэдэлд ч өөрсдийгөө оролцуулахыг шаардах болсон юм. Америкт нэрлэдгээр «хуучин», «шинэ» мөнгөний туламнуудын хоорондын тэмцэл Америкийн улс төрийн олон үйл явдлын хөдөлгөгч хүчин болжээ. Техасын Даллас хотод Жон Кеннедийн алагдсаны дараа чухамхүү техасын нефтийн эздийн төлөөний этгээд болох Линдон Жонсон Цагаан байшинд түүний халааг авсан явдал тохиолдлын хэрэг гэж үү. Уолл-стритийн банкны эзэд, Техасын тэрбумтнууд, Калифорнийн цэргийн аж үйлдвэрийнхний хоорондын хурц ширүүн өрсөлдөөнт тэмцлийн үр дүнд калифорнийн Ричард Никсон дэвшин гарч ирсэн билээ. Өмнөдийн бас нэг этгээд болох Картер Цагаан байшинд суух болсон явдал бол мөн л Америкийн Нэгдсэн Улсын монопол махчдын хоорондын засгийн эрхийн төлөө догшин ширүүн тулалдааны илрэл мөн. Далласт гарсан буун дууг тохиолдлын явдал гэж үзэж болохгүй нь ийм учиртай билээ. Тийм ч учраас «Тэрбумтан ноёд» гэдэг номд өгүүлсэн зүйлс америкийн улс төрийн амьдралын зальжин сүлжилдээг сайн ойлгоход нь монголын уншигчдад туслах ёстой юм.

	Харин яагаад «Тэрбумтан ноёд» байдаг бил ээ?

	Олон жилийн турш дэлхийн том хөрөнгөтний нэрсийн жагсаалтад нэр нь бичигдсэн нефтийн хаан Жан Поль Гетти надтай уулзах үедээ:

	— Америкт намайг хэн гэж нэрлэдгийг мэдэх үү? хэмээн асууж байсан юм. Тэгж асууж байхдаа тэр завшигч этгээдийн ихэвчлэн хүйтэн хөндий байдаг царайд нэрд гарсандаа сэтгэл хангалуун байгаа байдал тодорч, онигор хурц нүд нь гялалзан: Тэрбумтан ноён!!! гэдгээ нууж ч чадахгүй байлаа.

	Надтай ярилцагч хүнд тэр нэр хамгийн их хүндэтгэлтэй, хүслэнтэй зүйл болохыг түүний ярианы өнгө, биеийнх нь бүх гадаад төрх байдал барин тавин илтгэн харуулж байлаа. Түүнд энэ орчлон хорвоод байдаг хүний ёсны хамгийн дээд, хамгийн зоригтон, хамгийн сайхан буюу хамгийн авьяастны алдар цол шагналаа ч гэсэн, сайхан эмэгтэй болон ер хайр дурлалын эрхэм нандиныг амсах хувь заяа ногдлоо ч гэсэн «Намайг Тэрбумтан ноён гэж нэрлэдэг юм» гэдэг үгийг цээжээ ханхайлган, чанга дуугаар хэлж байхад нь төрсөн шиг тийм хязгааргүй их аз жаргал, баяр бахдалыг илтгэсэн сэтгэгдэл түүнд төрөхгүй биз хэмээн санагдаж байлаа.

	Гэвч энэ номд өгүүлэх Поль Гетти, Гарольд Хант, Говард Хьюз, Чарльз Торнтон нар бол тохиолдлоор асар их хөрөнгийн эзэд болсон ерийн нэг урагштай ажиллагаатай азтан биш, харин нийтлэг үзэгдэл мөн. Тэдний хэн нь ч өнөөгийн Америкт нийтлэг болсон бөгөөд түүний амьдрал, улс төрийн бодлогод багагүй үүрэг гүйцэтгэж байдаг шинэ үеийн баячуудын төлөөлөгчид мөн. Хөрөнгөтний суртал нэвтрүүлэг «Мөн ч амьдарч чадаж байна шүү!» гэдэг бэртэгчдийн хэзээний атаархуу занг өөгшүүлэн мөнгөний туламнуудыг чадмагаар өнгөлөн гоёж ярьж байдаг юм. Тийм болохоор тэдний хүн нэг бүрийн тухай ярина гэдэг бол аль нэгний нь намтар түүхийг ярина гэсэн үг биш, тэгэх тусмаа асар их хөрөнгө баялаг, түүний эздийн талаар Өрнөдөд ихэд шагшин магтаж ярьдаг явдлыг дэвэргэнэ гэсэн үг биш ээ. Энэ номд дүрүүдийг нь маш тодорхой төлөөлөн харуулсан тэрхүү шинэ маягийн баячууд болох энэ бүх «Тэрбумтан ноёд» л өнөөдрийн Америкт засгийн эрхийг булаан эзэгнэж байна. Тэдний эрх ашиг Вашингтоны улс төрийн чиг шугамын олон янзын дэгэн догон үзэгдлээр цухалзан гарч ирж байдаг юм. Тэдний тухай ойлгоц авна гэдэг бол өнөөгийн америкийн төрийн механизмыг далдуур хөдөлгөн буй тэрхүү хүчийг тодорхой олж харан, түүний чадал, сул дорой талыг мэдэж авна гэсэн үг билээ.

	Эцсийн эцэст Поль Гетти, Гарольд Хант, Говард Хьюзын аль аль нь өнөөдөр амьд биш байгаа явдал ч тийм чухал биш юм. Тэдэнд шингэсэн шинж төрх өнөөдрийн Америкт урьдын адил нийтлэг хэвээр байгаа юм. Өнөөдөр Геттийн эзэмшлийг Жан Поль биш, харин таалал төгссөн тэрбумтны хүү, түүний үе залгамжлагч Жорж толгойлж байгаа явдалд, эсхүл Хантын нефтийн эзэмшлийг Гарольд Хантын удам угсаа болох Ламар толгойлж байгаа явдалд ч хэргийн учир байгаа юм биш ээ. Тэд бол үе залгамжлуулсан хүмүүсийнхээ ажил үйлсийг зөвхөн үргэлжлүүлээд зогсоогүй, нийт хүний ёсны зан суртахууны ямар ч хэм хэмжээг үл ойшоогч өрөвдөх сэтгэлгүй, харгис хэрцгий, ичгүүр сонжуургүй тэр бүх эздийг төлөөлөн байгаа юм.

	Би 1977 оны намар Далласт очих үедээ баян техасынхны хөдөө аж ахуйн ферм болон дундад зууны үеийн английн шилтгээнийг марзан маягаар хосолсон гэрт нь Ламар Ханттай уулзсан билээ. Тэр уулзалтын үеэр төрсөн хачин сэтгэгдэл миний санаанаас гарахгүй байж билээ. Гадаад байдлаараа бол эцгийнхээ шинж төрхтэй огт адилгүй, дунд зэргийн насны, цэмцгэр маягийн хүн надтай ярилцан байлаа. Харин нүдээ анин бодтол өвгөн Хант нөгөө л ярьдаг өнгө, маягаараа, хамгийн гол нь нөгөө л сэтгэж боддог янзаараа авснаасаа босож ирээд надтай ярьж байна уу даа гэмээр санагдаж байв. Зөвхөн сэтгэж боддогоороо ч биш шүү.

	Би Далласт байхдаа сэтгэл донсолгосон хачин явдалтай бас тулгарч байсан юм. 1963 оны арван нэгдүгээр сарын 22-нд энэ хотод болсон үйл явдлын тухай цухас дурдсан зүйл ч Далласын түүхийн тухай нэг ч номд, хотын товч танилцуулгад ч байхгүй байв. Алагдсан ерөнхийлөгчид зориулсан хөшөө дурсгал ч Далласт байсангүй. Хүн амины хэрэг гарсан тэр газарт далласын нэгэн худалдаачинд зориулсан хөшөө босгосон байлаа. Дашрамд хэлэхэд хөшөө байгаа юм. Энэ нь тэнд саяхан барьсан зуун давхар асар том зочид буудал тэнгэр баганадан байлаа. Түүний эзэн бол... Ламар Хант юм. Хүн алсан хүн гэмт хэрэг үйлдсэн газар луутаа ямагт тэмүүлдэг гэсэн яриа байдаг билээ. Хантынхны нийтлэг шинж энүүхэн үл ялих явдлаар ч илрэн байгаа мэт санагдаж байлаа. Кеннедийн эсрэг хуйвалдаанд ичгүүр сонжуургүй шууд оролцсон Ламар Хант (энэ тухай уншигч эл номын хуудаснаас олж унших болно) чухамхүү гэмт хэрэг болсон тэр газар орлого бүхий шинэ үйлдвэрээ байгуулахаар сонгон авсан ажээ. Эцгийн нэр төртэй хүү мөн байгаа биз.

	Гетти, Хант хоёрыг бодвол Говард Хьюзэд үе залгамжлах хүн байгаагүй юм. Түүнээс болж «нууц тэрбумтны» талаар хачин янзын эмгэнэлт хошигнол гарсан юм. Түүний адайр, хачин зангийн тухай энэ номын түүнд зориулсан бүлэгт дэлгэрэнгүй өгүүлэх болно.

	20-р зууны хоёрдугаар хагаст байсан америкийн толгой баячуудын нэг болох Говард Хьюз сэрдэн хардахын өвчинд автаж, сүүлчийнхээ жилүүдэд хачин амьдарч байсныхаа нэгэн адил хачин байдлаар нас барсан юм. Тэрээр хэнд ч, ойр дотнынхоо хүмүүст ч үл итгэн, хүндээр өвчилсөн мөртөө хор өгнө гэж айгаад эмчээр эмчлүүлэхээс татгалзаж байв. Нууц байрандаа тэр үхсэн байлаа. Гэтэл тэр даруй түүний өвийг залгамжилна гэсэн хэдэн арван хүн гарч иржээ. Үр хүүхэдгүй тэрхүү тэрбумтныг 1976 оны дөрөвдүгээр сарын 5-нд нас барснаас хойш эхний зургаан сарын дотор барагцаалбал 2 миллиард 500 сая доллароор үнэлэгдэх өв хөрөнгийг нь өвлөх гэж дор хаяад 30 хүн «Хьюзийн гэрээсийг» америкийн шүүхэд ирүүлжээ. Тэр зальт этгээдүүд өвлөх эрхтэй гэдгээ батлахдаа, зарим нь тэрбумтны «бутач хүүхэд» байсан, арилжаа наймааны талаар түүний түнш нь байсан, түүнтэй хамтран ажилладаг байсан гэх буюу эмэгтэйчүүд нь болохоор цөм Хьюзийн сүй тавиагүй эхнэр нь байсан гэцгээжээ. Холливудын кино жүжигчдийн оддын аравт орох Тэрри Мур гэгч эмэгтэй Хьюзийг нас барахаас найман жилийн өмнө би түүнтэй нууцаар гэрлэсэн байсан юм гэж хэлэхэд, Хьюз хөрөнгөнөөсөө түүнд өвлүүлсэн гарын үсэг зурсан нь энэ гэсэн баримт бичиг үзүүлж байлаа. «Хьюзийн гэрээс» цөм худал болохыг шүүхийн магадлагчид дорхноо баталсан ажээ. Тийнхүү түүний хөрөнгөний хувь заяа одоо болтол шийдэгдээгүй бөгөөд тэр нь уг эзэмшилд багтсан цэргийн концерн нямбай ажиллан харилцах дансандаа сая саяар нь доллар оруулж байхад өчүүхэн ч саад болохгүй байна.

	Тэрбумын хөрөнгө эзэмшигчдийн хувийн чанарын тухай хөрөнгөтнийг өмгөөлөн хамгаалагчдын өчнөөн төчнөөн номд сүржин үгээр бичсэн байдаг тэр зүйл домог болохоос цаашгүй юм гэдгийг эзэнгүй эзэмшил байж байгаа явдал батлан харуулж байна. Бусдын хөдөлмөрийг завшигчдын авьяас билигт огт хамаарахгүй капиталист Молох1 л жам хуулиараа байж байгаа нь энэ юм.

	«Тэрбумтан ноёдын» тухай өгүүлнэ гэдэг бол хүмүүсийн тухай өгүүлэхээсээ илүү өнөөдөр капиталист ертөнцийн гол оронд ноёрхон байгаа ёс суртахуун, дэглэм журмын системийн тухай өгүүлнэ гэсэн үг ээ.

	Монголын уншигчдад толилуулан буй энэхүү сэдэв дээр ажиллаж байх үед, худгийн ёроолыг гартал усыг нь шавхахыг хичээн ажиллаж, ёроолдоо хүрлээ гэж бодон арай гэж амьсгаагаа даран, духныхаа хөлсийг арчин хартал ёроол нь дахиад л ус тунасан байдаг шиг юм санаанд орж байж билээ.

	Өөрөөр хэлбэл зохиогч энэхүү сэдвийг бүх талаар бичиж дуусгах зорилт тавиагүй юм. Гэвч нарийн төвөгтэй, зөрчилтэй энэхүү орныг, мөнгөний хаадын энэхүү улсын хүчирхэг эздийн ил, далд ажиллагааг судлан байсан жилүүддээ олж мэдсэн, далайн чанад аялж, нийгмийн янз бүрийн давхрааны америкчуудтай олон удаа уулзан ярилцаж байх үедээ үзэж харсан зүйл маань уншигчдад сонирхогдож ашиг тусаа өгвөл энэхүү худаг дээр дэмий ажилласангүй гэж үзэх болно.


 

	ЗОХИОЛЧИЙН СҮҮЛЧИЙН ТЭМДЭГЛЭЛ

	Уншигч нар энэ номын сүүлчийн хуудсыг эргүүлэхээс өмнө зохиолчийн бие бас хэдэн үг хэлж, уншигчдын анхаарлыг түр саатуулмаар бодогдсон юм.

	Америк бол нарийн ээдрээтэй улс орон. Том, олон янзын, харилцан адилгүй, олон давхраатай улс бөгөөд америкчууд өөрсдөө, тэр тусмаа гадаадынхан, ялангуяа америкийн нийгмийн олон хүнд бэрх асуудал, нийгмийн гэм согогийг аль хэдийнээ хол хаяж, зөвхөн түүхийн сурах бичгээс олж мэддэг болсон цоо ондоо ертөнцийн иргэдэд бол тэр бүр ойлгогдохгүй орон билээ. Зөвхөн үүгээр бодоход Америкийн тухай бичнэ гэдэг хэцүү хэрэг.

	Бас энэ сэдвээр маш их зүйл бичигдсэн болохоор хэрэг явдал үүгээр огтхон ч хөнгөрдөггүй юм. Дотроосоо ч, Твен, Лондон, Драйзер, Колдуэлл зэрэг хурц авьяастай, шударга зохиолчид америкийн тухай бичсэн. Манай улсын алдарт хүмүүс болох Горький, Маяковский, Ильф, Петров, Пильняк, Эренбург нар ч бичиж байлаа. Сүүлийн жилүүдэд ч энэ сэдвээр багагүй зүйл бичигджээ. Симонов, Стрельников, Кондрашов, Боровик, Стуруа, Колесниченко нар тус бүрдээ л өөрсдийнхөөрөө энэ тухай бичсэн юм.

	Гэлээ гэхдээ энэ сэдвийг та бүхний уншсан номын дараа ч нэлээд хэмжээгээр дууссан гэж үзэж болох байлаа ч нэгмөсөн дуусаж, гүйцсэн хэмээн үзэж хараахан болохгүй билээ.

	Зохиогчийн бие «Америкийг нээх» гэж оролдоогүйнхээ адил түүнийг бас «хаах» гэж бодоогүй юм. Гагцхүү «америк маягийн амьдрал» гэгчийг бүрэлдүүлдэг бас нэг талыг нь уудлан илрүүлж ингэхдээ энэ улсын амьдрал, улс төрийн бодлогод хүчин чадал, эрх ашиг, биеэ өргөмжилсөн байдал нь багагүй чухал нөлөөлдөг хэдхэн өрх айлын олон түмэнд төдийлөн их зарлан тунхагладаггүй үйл ажиллагааг нь харуулах гэж мэрийсэн билээ.

	Ийм тайлбар нь ердөө л энэ улсын хүчин чадал, сул тал, сүр, түүхэн сул дорой байдал, ард түмний нь авьяаслаг эрч хүч, түүнчлэн авьяас билиг, эрч хүчний аль аль нь илрэн гарч чадахгүй капиталист зөрчлийн мухардмал байдал, XX зууны хоёрдугаар хагасын Америкийн Нэгдсэн Улс хэмээн нэрийдэж буй тэрхүү учир нь олдмооргүй сүлжилдсэн нарийн төвөгтэй систем бол ерөнхий хуваариар амархан хэмжигдэх маш энгийн, нэг төрлийн хэмжигдэхүүн биш гэдгийг сануулсан хэрэг мөн.

	Ийм хуваарь ямар ч л гэсэн байгаа юм.

	...Уолл-стрит хэмээх алдарт гудамжны амтай нийлсэн Пэйн, Вильям-стрит гэдэг Нью-Йоркийн хоёр гудамжны буланд одоог хүртэл америкийн том баячуудын бэлгэ тэмдэг болон цаг үе, далайн шуурганаас болоод харлаж бараантсан, өнгөрсөн зуунд барьсан олон багана бүхий пагдгар намхан байшингуудыг түрж шахсан ган, шилээр бүтсэн далан давхар пирамид тэнгэр өөд цойлон дүүлсэн байдаг. Энэ барилга эндээ гайхуулсан, бараг хэр нь хэтэрсэн юм шиг харагддаг. Яг л найр наадмын ёсорхуу хувцас өмссөн намба төвшин эрхэмсэг хүмүүсийн дотор доогуураа алд дэлэм өргөн өмдтэй, үс толгойгоо бүрзийлгэчихсэн нэг маягтай залуу зогсож байгаа мэт үзэгдэх авай. Хэт чамин барилгад америкийн капиталын хамгийн хүчирхэг угсаа залгамжлагчдын нэг болох ах дүү таван Рокфеллерийн мэдлийн «Чейз Манхэттен бэнк» гэгчийн төв байр байдаг билээ.

	Энэ барилгын асар уудам, зэвэрдэггүй гангаар ханыг нь бүрсэн үүдэн танхимд ороод миний анх ажигласан зүйл гэвээс хана руу нь шигтгэж зузаан шилний цаана суулгасан зүгээр ч биш, бүр атомын цаг байлаа. Үүнийг Торнтоны цагийн үйлдвэрт хийсэн байж мэдэх юм. Хэт чамин нь дэндсэн энэ цаг зөвхөн цаг минутыг төдийгүй, жил өдрийг ч заадаг ажгуу. Энэхүү электроны гайхамшиг зүйлд намайг анх дөхөж очиход түүний бяцхан цонхоор 8-р жил, 142 дахь өдөр, 12 цаг, 19 дэх минут гэж зааж байгаа нь харагдсан билээ. Одоогийн хуанлийн он биш, яагаад 8-р он гэж байдаг билээ гэж уншигч асууж болох юм.

	Одоо үед он цагийг тоолох янз бүрийн систем бий билээ. Христосчууд Христосын мэндэлсэн өдрөөс тоолдог. Будда Христосоос 543 жилээр ах тул одоогийн буддын хуанли 2511 жилээр тэмдэглэгдсэн байдаг. Тэрбумтан гэдэг нэртэй ноёдын мэдэлд байдаг доллар ч гэсэн өөрийн гэсэн он тоололтой байдаг ажээ. Долларт хүн төрөлхтний түүх ер падгүй. Доллар өөрийн он цаг, үе шаттай. Намайг тэнд очихоос яг найман жилийн өмнө санхүүгийн элдэв башир арга хийж чадсаны ачаар Уолл-стритийн гудамжнаа «Чейз Манхэттен бэнк» бий болж, үүний учир Рокфеллерийн тэнгэр тулсан барилгад буй атомын цаг он жилийг онцгой, уолл-стритийн аргаар тоолох болжээ.

	Тэрбумтан гэдэг нэртэй ноёд өөрсдөдөө оногдсон сөнөх цагийг сунгахын тулд атомын болон электрон техник, хүний суу билгийн сүүлийн үеийн нээлт, ололтоор биеэ халхавчлахаар яарч, эд өлгийн болон оюуны хамаг байдаг нөөц боломжоо дайчилж, өөрсдийн орчноос хамгийн шаламгай, зальтай зүтгэлтэн нараа эрж хайж байна. Тэд нэгэнт үеэ өнгөрүүлсэн цаг хугацаагаа атомын цагийн хуурамч цохилтоор тоолж, бусдын толгойг эргүүлэхийг хичээдэг болжээ. Атомын цаг гэдэг сайхан зүйл гэдгийг ярих юун. Гэвч долларын албанд зүтгэхээр тавигдсан тэр цаг хэдэн арван жилээр сүүлджээ.

	Америкийн капитализмын ерөнхий хуваарь нь хамгийн нарийн төвөгтэй байлаа ч гэсэн капитализм өөрөө хугацаагаа дууссан явдал юм. Өнөөгийн Америк орны зөрчил бол тус орны асар их үйлдвэрлэх хүчин, өөрсдийгөө Тэрбумтан хэмээн ихэмсгээр нэрийдсэн хэдхэн ноёдын арааны нь шүлс гоожсон шуналын хорон мөргөлдөөн, эвлэршгүй зөрчил будилааны үр дагавар даруй мөн.

	Дэлхийд эдүгээ америкийн мөнгөний туламнуудын ид цэцэглэж байсан XIX зуун ч биш, уолл-стритийн он тооллын 8-р он ч бус, харин Аугаа их Октябрийн хоёрдугаар 50 жил эхлээд явж байна. Аврагдан үлдэж чадаагүй тэр зүйлийг ямар ч арга саамаар, тэр ч байтугай атомын болоод бусад зүйлээр ч аварч амжихгүй ээ.

	Уолл-стритийн цагийн түлхсэн зүү он цагийг хууран мэхэлж чадахгүй ээ!

	 


 “Валентин ЗОРИН : ТЭРБУМТАН НОЁД” номын ГАРЧИГ

	ЗОХИОГЧООС

	I бүлэг. Дэлхийд хамгийн баян хүн

	II бүлэг. Гарольд Хант — «Америкийн хамгийн аюултай хүн»

	III бүлэг. «Кеннедийн отог»

	IV бүлэг. Хантынхан кеннедийнхний эсрэг

	V бүлэг. Чарльз Торнтон — «баширтай» эрчүүдийн нэг

	VI бүлэг. Үл үзэгдэгч тэрбумтан

	Зохиогчийн сүүлчийн тэмдэглэл

	 


1981 оны хэвлэл “Валентин ЗОРИН : ТЭРБУМТАН НОЁД” номын Хэвлэн нийтлэлийн мэдээлэл

	Валентин ЗОРИН

	 

	ТЭРБУМТАН НОЁД

	 

	«Москва»

	«Прогресс» хэвлэлийн газар

	1981

	 

	Орчуулсан Ц. Цэрэн

	 

	Валентнн Зорин

	 

	МИСТЕРЫ МИЛЛИАРДЫ

	на монгольском языке

	 

	Улсын хэвлэлийн газар монгол хэлнээ орчуулав

	 

	© "Прогресс" хэвлэлийн газар. 1981

	З - 11101-040 / 006(01)—81 492—81

	
Заметки

		[←1]
	 Эрт дээр үед хүнээр өргөл барьдаг нар, гал, дайны бурхан




cover.jpeg
= XAHTbIHXAH
5 REHHEQANHHXHH






images/image.png





images/image-1.png
6 "BOJIOP AYPAH"
36B BMUMr WANrAX
BOJOP AAYPAH 20 NPOrPAM

Pt
v 60 cas yauliH caHmai.

W Andaamail yacutiz unpyynx, 3ee

yacutiz caHan 605120HO.

Xanayiin maiin6ap monsmoii. %
§

XyeullH yauiiH caH yyceax

Bonomxmol.






